text:
Ennyumba eyazimbibwa ku poloti ey’obugazi bwa 30 ku 40.
1 Njagala kuzimba mizigo gya self contained nga gya kalina naye nfuna ntya omukubi wa pulaani omutuufu? Poloti yange eri 30-40 (0787-025669)
Toyogedde gy’ogenda kuzimba naye buli kitongole kya disitulikiti ekikola ku by’okuzimba n’ettaka kiba n’abakubi ba pulaani abakolagana nakyo kubanga pulaani zirina okuyisibwa ekitongole kino nga tonnazimba. Oyinza okubeebuuzaako oba n’obuuza ku bantu b’olaba abalina amayumba agakusikiriza ne bakubuulira baabakubira pulaani. anti omukubi omutuufu obukugu bwe bulabikira mu mirimu gy’akoze.
2 Enju erimu amadiiro 2, ebisenge 3, galagi, sitoowa, ekinaabiro ne toilet , emalawo ssente meka, okugituusa ku bbiimu (0772-578465)?
Ensimbi z’okozesa zisinziira ku bugazi bw’ebisenge. Ekifo kyennyini w’ogenda okuzimba enkula yaawo, etegeeza kinene ku nzimba y’omusingi era ne ssente gye zikoma okugenda ennyingi. Wabula bwobeera ozimbye mu kifo ekirungi era nga n’ebikozesebwa si bya njawulo nnyo ku bya bulijjo, kisobola okukutwalako ensimbi eziri wakati w’obukadde 13-17.
3 Okuzimba ennyumba ya kalina ebbiri nneetaaga ssente mmeka? (0782-333042)
Enju gy’ekoma okusituka mu bbanga, gy’ekoma n’okwetaaga ssente ennyingi mu musingi. Ssente zisinziira ku bugazi bw’enju gy’oyagala okusitula bw’otoyogedde. Wabula enju yo singa ebeera etudde ku bugazi bw’ettaka bwa square mita 180, ng’ogenda kugikomereza mabaati, ekitono ennyo, osobola okugizimbisa ekitono ennyo obukadde 120 nga tekuli za kunyiriza.
4 Poloti yange eri ku fuuti 46 ku 30, njagala nnyumba esulwamu, naye nzimbe ntya? (0782-382159)
Poloti nfunda, kino kitegeeza nti ebisenge tojja kuzimba binene nnyo. Era singa obeera olina obusobozi wandyewaze tooyi y’ekinnya, kuba etwala ekifo kinene. Osobola okuzimbamu enju yonna gy’oyagala efaanana ng’eno mu kifaananyi (ku ddyo) ng’erimu ebisenge ebina nga kuliko n’eddiiro n’akasitoowa, ate ne kusigalako n’akabanga w’osima kabuyonjo.
5 Ani asobola okutegeka ekizimbe kyange ne kinyuma (0782-533459)?
Abategeka ebizimbe bangi, singa obeera tonnaba kuzimba osobola okufuna omukubi wa pulaani gwe bayita “architect” n’akukubira pulaani y’ennyumba era n’akulaga nga bw’ejja okufaanana nga tebannaba kugizimba. Waliwo abaakuguka mu kutegeka n’okunyiriza oluggya be bayita exterior designers ate n’abo abaakuguka mu kuwa amagezi ku nnyonja y’enju munda be bayita interior designers.
Waliwo ne ba “visual artists”, bano omulimu gwabwe omukulu kuwa kizimbe kyo ndabika nnungi. Era mu bano mulimu bakafulu mu kumaliriza enju, singa obeera omaze okugizimba, nga buli ky’abeera agenda okukola asooka kukikulaga mu mu kifaananyi, bw’osiima n’agenda mu maaso..
6 Poloti yange eri fuuti 20 ku 50, nsobola okuzimbamu ennyumba y’amaka efaanana etya (0774-388800)?
Enju yonna gy’oyagala esobola okugendamu, wabula kyolina okumanya nti ebisenge obeera olina kukola bifunda. Singa obeera ozimbye ekisenge ekisingayo okubeera ekitono ekya fuuti 12 ku 12, osobola okuzimbamu ebisenge 4 , nga kuliko n’akabalaza..
7 Njagala kugula poloti ya fuuti 40 ku 45, eyo ebeera egendamu enyumba yenkana wa, ne kirala teba nfunda nnyo (0775-693447)?
Osobola okuzimbamu ennyumba ey’ebisenge ebitono. Ebisenge nga bya bugazi bwa fuuti 12 ku 12 bigendamu 6, awamu n’akasitoowa n’e ffumbiro wabula nga si bigazi. Kyokka singa obeera ogenda kuzimba kalina, osobola okukozesa ekifo ky’omu bbanga n’ogigaziya.
8 Nsobola okufuna ku pulani mwami Kikulwe owe Sumbwe gye yakozesa, njakusanyuka nnyo (Mugerwa e Makerere)
Kino kyetaaga ggwe wennyini n’omutuukirira, kuba eno ebeera ya bwannanyini , nga kiri gy’ali okugikuwa, ekirungi mwami Kikulwe musajja atuukirikika, waabyabufuzi.
9 Njagala kuzimba ka kalina nga ka kisenge kimu nga kali self contained ne sitting room waggulu, kafaanana katya (0702-899647)?
Nzikiriza nkuwabule nti ekisenge kye kirina okubeera waggulu. Funa omukugu akuba pulaani mukabalirire, kuba kisoboka okukazimba, era nga bw’ogambye kajja kuba kalimu ekiyungu, effumbiro ne ttooyi. Ekitono ennyo kajja kukutwalako obukadde 18 okukasitula okutuuka waggulu.
10 Ennyumba ey’ebisenge ebina yeetaagisa okuteekako bbiimu oba nedda(0773-396629)?
Ennyumba yonna ne bw’eba ya kisenge kimu yeetaaga okuteekako bbiimu, kuba egiyamba okunywera obulungi, nga ne bw’efuna olwatika terugiyitamu. Ennyumba yo giteekeko bbiimu, ne bw’ebeera ntono. Kuba era eyamba n’okusitulira awamu akasolya. Bw’oba tolina ssente ng’oli nnyo ku kisenge, waakiri gulayo obusawo bwa seminti butaano esobole okuguma.
11Ani anankubira pulaani y’ennyumba yange eri ku ttaka lya yiika 16 e Gaba (0703-396629)?
Okubeera n’ettaka eddene tekitegeeza nti lyonna olina kulizimbamu nju, okuggyako ng’ogenda kuzimba estates. Omukubi wa pulaani alina kusooka kusoma engeri ettaka lyo gye lyakulamu, kuba okyayinza okuliyita eddene ng’awamu kirombe oba lutobazzi mw’otosobola kuzimba. Omukugu ajja kukuyamba okumanya ekifo w’oteekeddwa okuzimba ate akulage n’ekirala ky’osobola okukolera mu kifo ekisigaddewo. Ekitongole kya KCCA eky’ettaka n’amayumba kirina abakubi ba pulaani be kikolagana nabo bw’oba okituukiridde.


c: text/html

text:
Bya JOSEPH MUTEBI
EMYAKA etaano nga tutubidde mu kupangisa okutuusa omwami wange lw’ankubyeko ekkula ly’amaka! Shakirah Namatovu mu k’omugagga Sadic Luhiggya e Buloba Kapeeka, agamba nti bba ayaluza enkoko e Nalukolongo ky’amukoledde kimwerabizza ennaku y’obupangisa.
Agamba nti” Nga baze atandise okulowooza ku kuzimba, twakkiriziganya tufune ekifo ekigazi obulungi mu kifo ky’okwenyigiriza e Muyenga eyajjula edda.
Engeri gye tukolera e Nalukolongo twasalawo tuzimbe ku lw’e Mityana okwewonya okulumba omugotteko gw’ebidduka mu bifo ebirala.
Twagula yiika bbiri era ne tusalawo nti tulina kuzimbako enju nga si ya kalina kubanga kalina enyumira ku ttaaka nga lya yiika ttaano n’okusingawo anti yeetaaga oluggya lunene.
Ettaka lye twali tuguze nga terimala kalina ng’ate lye ligya mu ssente zaffe ze tulina. Twamala ebbanga nga lya myezi mukaaga nga twetooloola Uganda yonna okunoonya pulaani y’enju entuufu gye tulina okuzimba.
Yali etubuze okutuusa mukwano gwaffe okuva e London bwe yatuwereza pulani eno eya mwamba etasangika ne tugizimba.
Okufuna omuzimbi tekyali kyangu wabula twasalawo okufuna omuntu eyazimbirako mu makampuni amanene n’atuzimbira enju yaffe nga bw’atuwa amagezi.
Yatugamba nti enju ennungi okunyuma yeetaaga ekikomera ekinenne nga n’oluggya lunene ng’ate lusibiddwa pevaazi. Wadde twali tumaze ebiseera mu muzigo naye nga tutereka ssente zaffe era twawa omuzimbi emyezi munaana okutuuka enju lwe yaggwa.
Abagenyi n’abeng’anda zaffe twabazimbira enju wabbali w’eyaffe mwe tubasuza nga bakyadde ne tubazimbira mu dizayini yennyini ng’eyaffe naye nga yo ntonoko.
Byonna awamu enju eno twagisasanyako obukadde bittaano n’ezigwamu era kati nga omukyala yenna mpulira emirembe nga nkeera kuva mu maka gange okugenda ku mulimu okukola era oyo omuwala yenna gw’owulira ng’agamba nti ayagala musajja nga yazimba dda oyo mwesonyiwe kubanga aba akwagalako bibyo ebyenfuna bye biba bimusibye ewuwo.
Enju ennene ya bisenge bisatu, amaliiro abiri, effumbiro n’ebiyigo gattakogalagi y’e mmotoka ennene obulungi. Mu kitundu mwe tubeera temuli mazzi twasima nayikonto mu luggya era buli muntu atuliraanye wa ddembe okuyingira n’asena amazzi te tumuggyako ssente.

robotstxt: allowed

filter: keep


text:
Kampala
Abazannyi ba Old Kampala nga batunuulidde omupiira ogwayabise.
Bya SAMSON SSEMAKADDE
Kafeero Cup;
Old Kampala 4-0 Channel
WADDE ng’omuzannyo gwayimiridde okumala akaseera olw’omupiira ogwayabise, tekyataasizza ttiimu y’abavuzi ba bodaboda okuva ku siteegi ya Channel Street kuwuttulwa Old Kampala ggoolo 4-0.
Guno gwabadde ku kisaawe kya Old Kampala abavuzi ba bodaboda okuva ku siteegi ez’enjawulo bwe baabadde battunka mu ‘Kafeero Cup’.
Oluvannyuma lw’omupiira okwabika, banoonyezza gwe bazannya era gwagenze okuggwa nga Channel Street yeebuuza oba ddala yatambudde n’abazannyi.


text:
Kampala
Omusuubuzi wa lumonde ku Kaleerwe ng’abulizzaako oluvannyuma lw’okulinda bakasitoma nga tabalaba.
OMUSASI waffe yayiseeko mu butale bw’oku Kaleerwe obutali bumu mu ssaawa z’amalya g’ekyemisana alebe engeri abasuubuzi gye batambuzaamu emirimu.
Eno gye yasanze ng’abasinga obungi baabadde bawujjaddeko mu midaala gyabwe n’abalala mu mmaali yennyini gye batunda.
Kyazuuse nti abamu baabadde beebase lwa mukkuto kyokka bangi nga beekwasa bakasitoma kubula ng’ate ne ssente ze balya tebaziraba. Ono ye Kampala!
N’ono yeebase mu myera gy’atunda nga banne bali ku kyemisana.
Omutunzi w’ennyaanya mu katale ka Kizito ng’abulizzaako.
Ono yalinze abagula ebitabo n’awummuza omutwe ku kasituulu.


text:
Kawempe
ENNAKU gye nnina eyoza lumonde, ne we ntandikira sirabawo. Omusajja anneefuulidde mu kadde akazibu era simanyi kya kukola
Nze Esther Namirembe 29, mbeera Kawempe. Nnatuuka nga nfuna omusajja eyansaba omukwano ne tusiimagana.
Twatandika okubeera ffembi mu mukwano omuzibu era Katonda n’atuwa n’ezzadde.
Mu kiseera kino nnina abaana basatu ababiri nnabazaala tuli mu mbeera nnungi.
Obuzibu bujjidde ku mwana ono owookusatu kuba ekyatabula omusajja sikimanyi.
Omwana awezezza omwezi naye okuva lwe nnamuzaala tampanga ku buyambi.
Sirina mulimu gwe nkola kyokka nga mu kiseera kino mwe nsinga okwetaagira obuyambi kuba omwana wange mulwadde naye sirina wadde ezimutwala mu ddwaaliro.
Ngezezzaako okwogera n’abantu be bannyambe naye tebanfaako era buli omu alaga nti tebimukwatako.


text:
Emboozi
Nnamukadde e Busoga ng'alaga engeri envunza gye zimulumye mu ngalo.
Bya EDWARD SSERINNYA
TEWEEWUUNYA mulirwana wo gwe walabye eggulo kukeera nga bakugamba afudde! Kino kisoboka kuba abantu bangi batambula n’endwadde zaabwe kyokka nga tebamanyi.
Abalala bali mu mbeera ya katubulinde bweyongere olwo balyoke batwale omuntu mu ddwaaliro! Waliwo bangi abejjanjaba nga tebafuddeeyo kiki kye bajjanjaba.
Okunoonyereza okwakoleddwa mu Masaza ga Buganda 13 kulaga nti abantu balwadde bayi n’endwadde ezimu z’osuubira nti zaggwa mu bantu zikyaliyo! Enziku, omusujja gw’ensiri, envunza, ensimbu n’endwadde z’amaaso bibuutikidde abantu mu Buganda.
Minisita w’ebyobulamu e Mengo, Dr. Nelson Kawalya agamba nti, minisitule y’ebyobulamu mu Buganda ng’eri wamu n’abasawo abakugu yatalaaga Amasaza ga Buganda 13 wakati wa January 2011 ne December 2011. Ku gano kuliko Kyadondo, Busiro, Bulemeezi, Buwekuula, Busujju, Singo, Buddu, Kooki, Ssese, Buvuma, Buluuli, Kyaggwe ne Bugerere ne bajjanjaba abantu endwadde ez’enjawulo.
Enzijjanjaba
Ssentebe w’akakiiko k’ebyobulamu e Mmengo, Jimmy Ssali Kamuli agamba nti, baasooka kufuna ddagala okuva mu bitongole eby’enjawulo okwo kw'ossa amatundiro g’eddagala agatali gamu.
Okugaba eddagala nga tekunnatandika, waabangawo okusomesa abantu ku byobulamu naddala ebyo ebisookerwako mu maka gaabwe, okukebera omusaayi ku bulwadde obwa buli kika n’oluvannyuma okugaba eddagala. Bye baazuula byewuunyisa.
Omusujja gw’ensiri
Dr. Kawalya agamba nti, kyazuulwa nga abantu bonna mu Masaza mwe bajjanjaba balina omusujja gw’ensiri era n’abamu nga gwabakoneramu. Abantu 5,239 okwetooloola amasaza 13 baazuulwa nga balina omusujja! Kyokka bangi tebaakeberwa.
Kino kiva ku kwejjanjaba kyokka nga tebakebeddwa na musaayi, okugabana doozi awaka n’abalala obwavu bubali bubi tebasobola kwetuusaako bujjanjabi bumala.
Agamba nti yadde Gavumenti efubye okugabira abantu obutimba bw’ensiri, naye ebitundu ebimu kyazuulwa nga babukolamu kadaali w'abagole, ku bizinga babuvubisa ebyennyanja, abamu baabufuula ntimbe za mu mayumba, ate abalala naddala mu bibuga omuli ebitundu eby’enzigotta babubugiriza ku binaabiro!
Ekirala ekyazuulibwa nti abantu mu Buganda bagayaavu, tebakyesaawako nsiko ebeetoolodde, okugogola emyala, n'okuyonja awaka. Obuveera n’ebikebe biregamamu amazzi, ne kivaako ensiri okwaluliramu ne zongera okuluma abantu.
Amasaza n’endwadde
Busiro ne Kyaddondo: Endwadde z’ekikaba eno zeerisa nkuuli. Enziku, kabotoongo, siriimu n’endala abaayo bibazinya ngera. Ebiwuka mu lubuto mu bantu abakulu n’abaana abato nabyo bya bamalawo dda.Okwo kwogatta ebifuba, ekiddukano ne lubyamira mu baana abato.
Ekivuddeko obulwadde buno mu masaza ago y'enneeyisa y’abantu ey’okuganzaganza, bangi batya okugenda mu malwaliro okwekebeza okumanya ebibaluma ate ne basigala nga bagenda mu maaso n’okuganza. Abantu tebalina kaabuyonjo ate bali mu mugotteko.
Buvuma ne Ssese: Eno abantu tebalina kaabuyonjo, balina endwadde eziva ku bujama okugeza ebiwuka mu lubuto n’ekiddukano. Abantu 80 ku 100 tebalina kaabuyonjo era beeyamba ku mbalama za nnyanja nga bawoza Nnyanja tenoga.
Endwadde z’amaaso nazo zibatawaanya kuno kwossa endwadde z’ensusu okugeza ebiguuna, ensalirika, oluwumu n’endwadde endala.
Buluuli ne Bulemeezi: Mu Buluuli abasingayo balaalo, batawaanyizibwa nnyo omusujja oguva ku nnyama era kyazuulwa nga balya nnyo ennyama etayidde. E Bulemeezi abaayo ebifuba byabazingako nga n’akawuka ka siriimu keeriisa nkuuli.
Bugerere: Bano nabo bali bubi nnyo, abantu baayo si bato si bakulu bagwa ensimbu! Envunza Bannabugerere bakwatira Busoga ensawo, ate balina ebiwuka mu lubuto nga n’abalina kaanuyonjo zikutte mumbinabina.
Nnamukadde e Busoga ng'alaga engeri envunza gye zimulumye mu ngalo.
Kooki, Buddu, Singo, Busujju ne Kyaggwe: Ebyobuyonjo ebisookerwako mu maka nga okuba ne kaabuyonjo n’obutandaalo baabivaako dda! Okulumizibwa mu bitundu eby’ekyama naddala mu bakadde nga n’abasajja abamu balina empanama. Embeera y’emu n’e Buwekula.
Dr. Kawalya agamba nti, abantu mu masaza gonna gye bajjanjabye kizuuliddwa nga balya bubi nnyo, abamu abalina ente awaka amata tebasobola kuganywa bagatunda okufunayo ku ssente, ab’ebibala nabo batunda bitunde.
Eky’okukola
- Gavumenti ya Buganda etandiseewo kaweefube w’okukunga abantu mu Masaza okuzimba amalwaliro era nga kino kiitandikiddwaako e Bugerere ne Gomba nga mu myaka etaano kisuulibwa okuba nga buli Ssaza lifunye eddwaaliro.
- Okwongera okusomesa abantu okutandikira ddala mu masomero ku kabi k’endwadde ez’enjawulo naddala siriimu.
- Okwongerawo enkolagana wakati wa gavumenti ya Buganda n’eya wakati ne wateekebwangawo okugema okw’ekikungo nakyo kijja kuyambako.
- Okwongera okusomesa abantu obukulu obuli mu kuzaala abaana bebasobola nga kino maama Nabagereka wakwongera okukitwala mumaaso.
Mw. Kawuma Masembe, akulira ebyokunoonyereza ku byobulamu mu Buganda agamba nti, obuzibu bwe balina kwekufuna eddagala eribamala okujjanjaba abantu mu Masaza gonna.
Entambula esobozesa abantu okutuuka mu Masaza nayo ekyali nzibu wadde nga ekitongole ky’ebyobulamu kyabawaayo mmotoka naye era tebamala.


text:
Kampala
Namatovu ne Lutaaya nga bazina bwe baabadde mu kivvulu ku Hollyfam Hotel e Nansana.
Bya Anthony Ssempereza ne Samuel Kanyike
OMUYIGGO gw’omukyala Christine Nalukwago agamba nti, omuyimbi Irene Namatovu yandiba nga ye mwana we eyabbibwa nga wa myaka ebiri, gwandimuleeta akaseko ku matama bwe bakkaanyizza ne Namatovu ku kukebera omusaayi.
Mu kiseera kye kimu, Dr. Henry Kakande mu ddwaaliro ekkulu e Mulago nga kakensa mu kujjanjaba endwadde z’abakyala ategeezezza nti mu kunoonya obuzaale bw’omuntu, nnyina ateekwa okuggyibwako omusaayi n’omwana gw’agamba nti wuwe olwo ne banoonyereza oba waliwo enkwaso ezibagatta. Kino bwe kigaana basobola okusimulayo eng’umbagumba z’abagenzi nazo ziyamba okuzuula obuzaale bw’omuntu.
Bukedde ku Ssande aliko ebyama ebirala by’azudde ku beng’anda za kitaawe wa Namatovu ne gye yaziikibwa.
Zedekia Muliika Lubega Omwami wa Ssaabasajja atwala ggombolola ya ssaabawaali Kalagala era nga mutuuze w’e Kalagala Luwero ku kyalo Nakibengo agambye nti, “Kituufu mutabani wange Ronald Matovu yazaala omwana Irene Namatovu kyokka ne bamubba nga muto ne bamunoonya n’abula ne bamuvaako.
Matovu yatuuka kufa ne tumuziika ng’omwana we talabise. Nze mukuza w’oluggya lwaffe era nze nkuuma ekiggya Namatovu kw’alina okuziikibwa. Matovu yafiira ku myaka mimpi, era ffenna twamanya okubula kw’omwana we oyo omuwala gwe babbira e Kampala mu Kisenyi gye baali batundira omwenge. Omwana ono okumanya yali waffe, yatwalibwa e Kyebando ewa ssengaffe Irene Namatovu n’amubbulamu amannya ge gonna aga Irene Namatovu.
Christine Nalukwago azaala omuwala Irene Namatovu eyabula agambye nti, “Njokeddeko n’omukyala Irene Namatovu (omuyimbi) ku ky’okwekebeza omusaayi, kyokka abadde akyalina ebyokukola nga bingi, naye n’akakasa nti ku Mmande tujja kusisinkana naye tulabe ddi lwe tugenda okwekebeza omusaayi.
Omukungu mu kitongole kya gavumenti , Chemists’ e Wandegeya, Justus Ochom agambye nti ekiseera kino eddagala eryeyambisibwa okukebera omusaayi twaliragirizza era lyakuleetebwa mu ggwanga obudde bwonna.
Amagezi ge mpa Irene Namatovu ne Nalukwago bajje wano e Wandegeya tubaggyeko omusaayi, eddagala bwe linaatuuka nga tutandikirawo okunoonyereza kwaffe. Okukebera omuntu obuzaale bwe kimalawo 450,000/-.


text:
Kampala
Omulimi ng'alambula emicungwa gye.
Emicungwa n’emiyembe gino emiyunge, kiva ku ki okuba nga gimulisa ebimuli ate ne bikunkumuka? (0772435050)
SSi miyunge gyokka nti gye gikunkumula ebimuli, n’egitali oba ekibala ekirala kyonna kisobola okubikunkumula.
Ebibala byo byetaaga ekiriisa kya ‘Potassium’ kino kiyamba okunyweza ebimuli. ky’olina okukola kwongera kuliikiriza ng’okozesa nakavundira oba ebigimusa ebirala.
Ensigo ya nnakati nnyinza kugiggya wa? (0774655697)
Ensigo za nnakati nnyangu okufuna, bwe kiba nga ku kyalo gy’obeera waliyo omulimi wa nnakati yenna gw’omanyi oyinza okumugulako ensigo, bwe waba tewali, genda mu maduuka agatunda ebyobulimi ensigo ojja kuzifuna.
Eddagala erifuuyira omuddo lya bulabe? (0774360854)
Eddagala lyonna erifuuyira omuddo ne gukala lirina obulabe ku ttaka kuba liba lya butwa, kasita ofuuyira omuddo eddagala lino litta ebiwuka eby’omugaso ebiba mu ttaka, ate n’omuddo gwe litta mubaamu ogulina omugaso ku ttaka.
Ekigimusa kya D.I grow nsobola okukikozesa kyokka ku kasooli? Alex e Buyera
Kisoboka okukozesa D.I grow yekka ku kasooli nga tokozesezza kigimusa kirala, kasita oba nga okikozesezza nga bwe bakulagidde.
Nsobola okufuna ettaka ery’okupangisa e Mukono? Ttulakita yo erimira ssente meka? Salim e Mukono (0703663014)
Simanyi balina ttaka lya kupangisa e Mukono, naye alirina yenna kubira Salim ku 0703663014 mwogere. Ttulakita ezirima okukugereka ssente waliwo ebintu bingi ebitunuulirwa okugeza ekitundu ennimiro gy’esangibwa, obugazi bwayo, enfaanana yaayo n’ebira. Funa alina ttulakita erima mutegeeragane


text:
Kampala
Nalule mu Kabangali ya Poliisi.Ekif; Herbert Musoke.
BYA HERBERT MUSOKE
OMUKAZI Meere Nalule ow'emyaka 75 anoonya omusajja, abasajja bamutaayirizza mu Kampala wakati bw'abadde atambula ne bamulemesa okugenda gy'alaga ekiwalirizza poliisi okugya n'emutaasa.
Nalule yakedde kuva Mityana mmotoka n'emussa waggulu ku luguudo lwa Namirembe, natambula ng'akkirira nga ku paaka empya, kyokka abadde atanatuuka abasajja kwe kumulaba ne bamutegeera nti ye ye abadde alabikira mu lupapula lwa Bukedde ne Bukedde Ttivvi ng'anoonya omusajja.
Ekibiina ky'abantu kitandise mpola okukung'aana nga bwe kimukuba olube nti "banange Nalule wuuuno, Nalule wuuno..."
Olwo ekibuga kyonna ne kikyankalana ng'oyinza okulowooza nti waliwo omukungu ayitawo!
Ekiddiridde bantu naddala abasajja kutandika kumutaayiza nga buli omu ayagala kumukwatako.
Abamu bamukutte ku mabeere nga bwe bagamba nti bulijjo baagala okumulabako era nti bakubye ne ku ssimu nga teriiko.
Omubuvuka ng'afukamidde yeegayirira omuserikale okumukkiriza waakiri alabe ku Nalule.
Nalule obwedda gwe bayita 'Sereebu', abalala nga bayimba linnya lye nti “Nalule, Nalule, Nalule…”,
Atambudde okuva ku Namirembe Road kyokka bwatuuse ku kizimbe kya Yamaha Center n'alemesebwa nga takyalina w'asobola kuyisa kigere olw'abantu 'okumusalako' nga enjogera bweri.
Abantu nga bakung'aanidde ku kayumba ka poliisi okulaba ku Nalule abadde yeekweseyo okwetaasa.
Kwe kutambula nagenda ku poliisi esangibwa waggulu wa paaka enkadde okumpi ne Mega Standard Supermarket wayingidde okwetaasa.
"Afande mutuyambe waakiri tulabe bulabi ku Nalule kinaatumala kubanga mukazi tulina ennyonta y'okumutunulako….., kale ekyo bwe kiba kigaanyi museewo akagwa nga buli ayagala okumulabako asasula 10,000/-", abavubuka bwe babadde basaba abaserikale ku kapoliisi.
Poliisi ng'erwanagana n'ebbiina lya bantu ababadde bazibye ekkubo nga baagala kwerabira ku Nalule.
Abalala obwedda bagamba nti “oyo sereebu waffe era bassebo twagala waakiri abeeko by'atugamba tuwulire ku doboozi lye eritaliimu byuma”.
Nalule ng'afuuluma Poliisi ya paaka enkadde.
Wano Embeera eno esanyalazza nnyo ebyentambula nga mmotoka eziva mu paaka enkadde okudda ku Ntebe Road tezikyagenda, ekiwalirizza abaserikale ku Poliisi eno okuyita banaabwe okuva ku CPS abazze ne Kabangali ya Patulo nebamutwala.
Wano nga Poliisi etwala Nalule okumuwonya abantu ababadde bamubembereddeko. Ebifaananyi byonna bya Herbert Musoke.


text:
Kampala
NZE Aisha Nalubega, nnina emyaka 22 mbeera Nsambya.
Nnoonya omusajja omwetegefu okukola nange omukwano n’okwongera kapito mu bizinensi yange eya saluuni.
Ndi ku ssimu, 0773917876.
Abalala abanoonya;
NZE Jolline, nnina emyaka 30 nga mbeera mu Kampala. Nnoonya omusajja ali wakati w’emyaka 35 - 48 ng’alina omukwano agwa nnamaddala. Ndi ku ssimu 0718095607.
NZE Tinah Nabukeera, nnina emyaka 40. Mbeera Bweyogerere, ndi musomesa omutendeke era nneddira Ngabi, nnazaalako. Njagala omusajja nga wabuvunaanizibwa, alina omulimu ng’ali wakati w’emyaka 50 - 60. Njagala nga talina mukazi ate ng’atya Katonda. Omwetegefu okukola amaka nkubira ku ssimu 0702408233.
NZE Jalia. N. Njagala omusajja nga Musiraamu ate nga si muyaaye. Njagala nga yasoma okutuuka mu S6 wa myaka 40 - 50. Nze nnina emyaka 31, nkola era nkyasoma eby’obusawo. Kuba 0700499861.
Nze Allen Kabuye, nnina emyaka 24. Mbeera Kisugu. Njagala omusajja anampasa. Ndi muwala w’e Mbale, omukozi ate ow’emikisa. Asiimye nkubira ku 0757767109.
Nze Lynn, nnina emyaka 33 n’abaana babiri. Nnoonya omwami omuyivu ng’alina omulimu, si mufumbo ng’ali wakati w’emyaka 35 - 40. Njagala Muganda, wa Anglican Church of Uganda ng’abeera Kawolo-Lugazi, Jinja oba Mukono mu town. Saagala anywa mwenge oba ssigala. Owe ffumbe oba Emmamba temutawaana. Tujja kweyanjula mu bazadde ne mu Kkanisa n’okwekebeza omusaayi. Essimu 0758368085 oba email:evlynn5@yahoo.com
NZE Doreen, nnina emyaka 25, mbeera Ntebe. Nnoonya omusajja atali muyaaye gwe nsobola okubeera naye. Ndi muwala alabika obulungi, mweru ate nga ndi mwetegefu okumulaga laavu. Kuba 0772357654 oba 0772357623.
NZE Sumayiya nnina emyaka 24, mbeera Luweero nnoonya omusajja ali wakati w’emyaka 25 - 40 ng’akuze mu birowoozo era nga mwetegefu okwekebeza omusaayi n’okugenda mu bazadde bange. Asiimye kuba ku ssimu 0778076392. NZE TM, mbeera Kampala nga nnoonya mukazi mmulage omukwano. Omwetegefu kuba 0759061115.
NZE Mubaraka Ngobi, mbeera Iganga. Njagala omukyala ng’ali wakati w’emyaka 25 - 28. Nze nnina emyaka 32. Njagala omukazi nga Muganda oba Musoga. Kuba 0751883090 oba 0702181724.
NZE Paul Balikuddembe. Njagala omukazi ali wakati w’emyaka 18 - 30 nga mwetegefu okwekebeza omusaayi n’oluvannyuma tubeera ffembi. Nze nnina emyaka 28. Omwetegefu nkubira ku ssimu 0775710878.
NZE Joal nga ndi Munyarwanda era ow’obuvunaanyizibwa. Nnoonya omukyala ow’okuwasa ng’ali wakati w’emyaka 25 - 30. Njagala nga Munyarwanda ate nga mulokole. Njagala atya Katonda , alina empisa, mweru, mulungi, muwanvu, yasoma ne bw’aba talina mulimu. Omwetegefu okunnyanjula mu bazadde be kuba 0782979313 oba 0718732236.
NNINA emyaka 30, ndi Munyankole, ntya Katonda, ndi muyonjo, mpeesa ekitiibwa, nasoma ate nnina omulimu omutonotono mu Masaka Town. Mmanyi obukodyo bw’omukwano bwonna era ebya laavu nneekakasa. Njagala omukazi omugagga nga yazimba amaka ge, yeevuga ng’ali wakati w’emyaka 25 - 36. Njagala nga tanoonya nsimbi oba buyambi wabula ng’anoonya maka oba laavu. Omwetegefu okwekebeza omusaayi nkubira ku ssimu 0784023040.
NZE Eddy, nnina emyaka 28. Nnoonya omuwala ali wakati w’emyaka 20 - 25 nga Muganda ate nga mwetegefu okufumbirwa. Alina omulimu nkubira ku ssimu 0751130600 oba 0702924161.
NZE Bashir, njagala omukazi ng’ali wakati w’emyaka 25 - 65 ng’alina ku ssente ate nga talina siriimu. Kuba 0757423233.
Nze Umaru, nnina emyaka 25. Njagala omukyala ali wakati w’emyaka 20 - 23 ng’alina eddiini, empisa ate nga tazaalangako. Okwekebeza omusaayi tteeka. Kuba 0774482264.
NZE SMD, nnina emyaka 28 nga mbeera Kampala. Nnoonya sugammami alina ku ssente tukole omukwano ogw’ekyama. Tujja kusooka kwekebeza musaayi. Kuba
O753984646 ku ssaawa ez’okukola.
NNOONYA omukyala omunene, omulungi ng’alina ssente. Njagala ali wakati w’emyaka 18 - 23. Kuba 0392612839 oba 0752106405.
NZE Sam, nnina emyaka 21. Njagala omukyala ow’okuwasa ng’ali wakati w’emyaka 18 - 24 ng’akola, alina empisa, atya Katonda ate nga tazaalangako. Kuba 0752399581 oba
0772078943 twogere.
NNOONYA omukyala ow’okuwasa ng’akuze mu birowoozo. Njagala ali wakati w’emyaka 30 - 40. Nze ndi wa myaka 48. Kuba 0782358002.
NJAGALA omukazi amanyi laavu ng’ali wakati w’emyaka 20 - 40. Sifa ku ggwanga kasita tusiimagana. Kuba 0701823748.
NZE Kimu Abdu, nnina emyaka 35 nga mbeera Ntebe. Njagala omukyala ng’akola mu gavumenti. Kuba 0757426279.
NZE Sam Twinomujuni, nnina emyaka 25. Nnoonya omukyala ali wakati w’emyaka 19 - 27. Njagala omukyala anampasa tubeere ffembi. Kuba 0788586586.
NZE JB, mbeera Hoima nga nnina emyaka 39. Njagala omukazi ali wakati w’emyaka 30 - 55 ng’alina ku ssente ate nga yeevuga. Kuba 0773660864.
NZE Gerald, nnina emyaka 31. Njagala sugammami ng’ali wakati w’emyaka 30 - 50 ng’alina omulimu, amaka ge ate nga yeevuga. Njagala gwe nnaasobola okubeera naye era nga mwetegefu okunfunira omulimu. Asiimye kuba 0785277055 oba 0756913808.
NJAGALA omukazi ali wakati w’emyaka 20 - 24 nga yasomako, mugumiikiriza, mukkakkamu, mwesigwa ate ng’amanyi omukwano. Omwetegefu kuba 0752439724.
NZE M. S. Mukisa, nnina emyaka 28. Nnoonya sugammami ng’ali wakati w’emyaka 28 - 45 ng’alina ssente, yeevuga, alina amaka agage, mulungi, alina empisa era ng’amanyi laavu. Nze mmanyi bizinensi. Nkubira ku ssimu 0434131326 oba 0752433612.
NNOONYA sugammami alabika obulungi ng’alina ku ssente. Kuba 0701182816.0773
Okulabula
KKAMPUNI ya New Vision n’olupapula lwa Bukedde tetuvunaanyizibwa ku biyinza okuva mu kufulumya abantu abanoonya wadde ebiyinza okubaawo nga bamaze okufuna abaagalwa.
Obuvunaanyizibwa bwaffe bwa kufulumya ebyo ebituweerezeddwa mu mabaluwa, essimu, omukutu gwaffe ogwa 8338 ne email. Kirungi bw’oba ofunye akusiima , omusisinkane n’omuntu omulala yenna gwe weesiga ate mu kifo eky’olukale. Ekirala, bw’oba oweereza obubaka bwonna kozesa ennamba yo ey’essimu sso ssi ya mulala. Gy’oweererezzaako obubaka gye tujja naffe okufulumya.
917876.0773917876.


text:
Mukono
Dr. Ssegiriinya
Bya Henry Nsubuga
Poliisi y’e Mukono ekutte n’eggalira Dokita w’omu ddwaaliro lya Gavumenti e Mukono agambibwa okugaana okulongoosa mukazi eyabadde agenze okuzaala olw’obutabeera n’ensimbi emitwalo 25 ze baamusabye.
Dr. Daniel Ssegiriinya yakwatiddwa okuva ku ddwaaliro lya Mukono Health Center IV mu kibuga ky’e Mukono. Aduumira poliisi y’e Mukono, Ashiraf Chemonges Seiko yategeezezza nti Ssegiriinya yagaanye okulongoosa Patricia Nantume 26 ow’omu Kikooza ekisangibwa mu kibuga ky’e Mukono eyabadde agenze okuzaala ku Lwomukaaga.
Chemonges yagambye nti poliisi eriko n’abantu abalala babiri b’enoonya okuli nnansi, Christine Awino agambibwa okukola ogwa kayungirizi mu kusaba Nantume ssente ng’ono yamuwandiikidde ebbaluwa emwongerayo olw’okulemererwa ssente zino n’omusajja omulala akola ogw’obwannakyewa ku ddwaaliro eyategeerekese nga Mpagi.
Nantume yayoolebwayoolebwa abazirakisa ng’aboyaanira mu luggya lw’eddwaaliro lino ku Lwomukaaga oluvannyuma lw’okugaana okumulongoosa ne bamuteeka mu ambulensi y’omubaka wa Mukono Munisipaali mu palamenti, Betty Nambooze Bakireke n’atwalibwa mu ddwaaliro e Kawolo gye yazaalidde.
Nantume yategeezezza poliisi nti bwe yagenda mu ddwaliro ku Lwokuna baamugoberawo olw’obutaba na ppampa n’adda ewuwe mu Kikooza n’azigula ne giraavuzi n’ebirala kyokka bwe yaddayo ne bamutegeeza nti yali waakulongoosebwa era nga yali alina okusasula emitwalo 25. Ssente teyazirina olw’omusajja eyamufunisa olubuto okugaana okumulabirira n’amutiisa okumwokya butto gw’asiikisa ebyokulya singa takomya kumwewuubako.
Bagguddwaako ogw’okulagajjalira omulimu gwabwe oguli ku fayiro nnamba GIF:043/2012.
Gye buvuddeko, eyali akulira abazaalisa mu ddwaaliro e Mukono, Alex Namala Lwasa yakwatibwa n’ayimirizibwa ne ku mulimu olw’okugaana okuzaalisa omukazi gwe yasaba emitwalo 20 nga tazirina.


text:
Lugudde
BYA ALICE NAMUTEBI
EYALI omuwabuzi wa pulezidenti Museveni agasimbaganye n'omwami we gw'amaze naye mu bufumbo emyaka egisuka 20 n'amulumiriza nti ayagala kumutta.
Elizabeth Nabatanzi Lugudde munnabyabufuzi lukulwe era yali yeesiimbyewo ku ky'omubaka wa palamenti e Luweero wabula n'ameggebwa yategeezeeza omulamuzi Julius Barore ku kkooti ya Buganda Road nti oluvannyuma lw'omulamuzi Grace Balintuma okumukkiriza yeeyimirirwe mu misango 6 omwami we Samuel Lugudde gwe yali amuwabidde nti yabba ssente kyokka nga yamala n'amuwangula,.
Nabatanzi agamba nti bwe yali afuluma geeti ya kkooti, Lugudde ne mikwano gye baamuteega ne batandiika okumuwerekeza ebigambo ebisongovu, Lugudde n'agattako okumukasukira akakyupa k'amazzi ge yali anywa yenna n'atoba era n'amutiisatiisa n'okumukuba.
Nabatanzi teyakomye kwekyo wabula yategeezeza nti mwami we yaddira yaaya wabwe [Irene Namubiru] eyali abayamba mu mirimu gy'awaka namufuula mukazi we mu maka gabwe e Nakawuka era nga bweyagenda yo ne poliisi, Lugudde yafuna abavubuka abatandiika okumuvuma ebisongovu nga bwebamugamba nti bajja ku mutta singa tava mu maka.
Nabatanzi yatuuse n'okulaga omulamuzi enkovu eri ku mumwa bwe yamutegeezezza nti omwami we Lugudde yamuluma omumwa, na'agamba nti emyaka gyonna afumbidde ku bugubi.
Entabwe yava ku kyapa ky'ettaka erisangibwa e Lugujja ku polooti 537 Lugudde lye yali agamba nti Nabatanzi yabba ekyapa ettaka n'alitunda kyokka ssente zonna n'azeezibika ekintu ekitaali kya bwenkanya.


text:
Kampala
Ssimbwa owa Victoria University (ku kkono) ne Nsimbe.
Bya DAVID KIBANGA NE HASFAH SSONKO
September 25 mu FUFA Super League:
KCC - Victoria (Lugogo)
Simba - Police (Bombo)
Vipers - Entebbe FC (Buikwe)
Kira Young - Victors (Kira)
TTIIMU ebbiri Victoria University ne KCC, ezisinze okugula abazannyi mu katale k’abazannyi ba Uganda ze ziggulawo liigi entuufu eya FUFA Super League.
Wadde nga Victoria University ekyali mpya mu liigi, ensiike eno erimu ebbugumu olw’abatendesi ba ttiimu zombi okuba n’akakuku k’omupiira.
Sam Ssimbwa atendeka Victoria University, anoonya kikopo kye ekya liigi ekyokubiri ng’omutendesi ekigatte ku kye yawangulidde mu Express sizoni ewedde.
Mu ngeri y’emu, George Nsimbe (KCC), eyasemba okuwangulira ttiimu eyo ekikopo kya liigi, mu 2007, abawagizi bamulinamu essuubi ly’okubazza ku maapu.
KCC ttiimu ya kitongole era ng’abazannyi baayo balina okulaga nti omusimbi bakama baabwe gwe babavujjirira tegugenda kufa ttogge sso nga ne Victoria University, Abazungu baayo, bamanyiddwa ng’abatajuza bazannyi ekitaddewo embiranye ey’amaanyi.
Villa esooka kukyala:
Mu mirala, SC Villa eri mu mikono gy’abawagizi (eyeekutudde ku ya Fred Muwema), ekyalira BIDCO e Kakindu era omutendesi waayo Paul Nkata awera kuvaayo na buwanguzi.
Express ya Bbaale Mugera wansi Moses Basena, ekyalira Aurum Roses e Wankulukuku.
Aurum Roses yasikidde Maroons eyagobeddwa mu liigi ya FUFA.


text:
Butambala
Abawagizi ba Muwanga Kivumbi nga bajaganya.
Bya BASASI BAFFE
MUWANGA Kivumbi owa DP okuwangula ekifo ky’omubaka wa Butambala, yayambiddwa ensonga enkulu ttaano ezaamuwadde enkizo ku banne abana b’abadde avuganya nabo okuli ne Faisal Kikulukunyu owa NRM bwe babadde battunka ennyo.
OBUWAGIZI MU BUBUGA:
Kumpi mu buli kabuga k’e Butambala, Kivumbi y’abadde asinzaamu obuwagizi. Okuva e Kayenje, Ggombe, Budde, Kibibi n’obutundu awali obutawuni mu Butambala, Kivumbi y’abadde asinga enkizo.
Obubuga buno tebwakomye ku kubeera na balonzi bangi wabula be baasinze n’okujjumbira okulonda. Mu byalo Kikulukunyu mwe yabadde alina obuwagizi obungi, abalonzi bangi tebaakubye kalulu.
ENSONGA ZA BUGANDA:
Eng’ombo Kivumbi gy’abadde atambulirako egamba nti “Mulonde omubaka ow’ensonga” era abamu babadde bakitaputa ng’ekitegeeza nti, omubaka anaanywerera ku nsonga za Buganda ssemasonga ettaano.
Wadde ne Kikulukunyu abadde ayogera lunye nti awagira Federo n’ensonga za Buganda era ng’akkaatiriza nti okuva ku bajjajjaabe babadde baweereza balungi e Mmengo, abalonzi bakkirizza mangu nti Kivumbi asinga ku Kikulukunyu.
ENSONGA Z’OBUSIRAAMU:
Emu ku nsonga ebadde mu kalulu k’e Butambala wabula nga teyeeyoleka mu lwatu, y’endowooza eyeesigamiziddwa ku biwayi by’Obusiraamu ebibiri okuli eky’e Kampalamukadde ne Kibuli.
Kivumbi abadde atunuulirwa ng’ali ku ludda lwa Kibuli ate Kikulukunyu abasinga babadde bamulaba ng’ali ku ludda lwa Kampalamukadde, ate nga mu Butambala, ekiwayi ky’e Kibuli kirabika nga ky’ekisinga obuwagizi.
OKWETEMAMU MU NRM
Enkambi ya NRM ebadde yeetemamu ng’ebimu ku bikonge by’ekibiina emisana biwagira Kikulukunyu kyokka ate bwe buziba nga bigenda ewa Kivumbi ne bimuwa n’obukodyo bwasobola okweyambisa okumegga Kikulukunyu. Ku magombola omukaaga ne Town Council emu ebikola Butambala bassentebe bataano babadde bawagira Muwanga newankubadde nga ba NRM.
OLUGUUDO LW’E GGOMBA:
Ensonga y’Oluguudo oluva e Mpigi ne luyita mu Butambala, Ggomba ne lutuuka e Ssembabule lubadde ku mwanjo mu kampeyini zino, ng’abalonzi beemulugunya nti luludde okukolebwa ate ng’okuva mu 2006 kumpi mu buli bajeti lubadde lussibwamu. Kino nakyo kyawadde aba DP omulamwa kwe baatambulizza kampeyini.
Ku nsonga ezo kwe baagasse ebizibu ebiruma abantu omuli obwavu obulemesa abaana abazaalwa e Butambula okusomera mu masomero amalungi nga Ggombe S.S eriri mu kitundu kyabwe ne libuutikirwa abayizi abava ebunaayira.
Kuno kw’ossa embeera y’amasomero embi, obujjanjabi obutamatiza, obutabeera na ttabi lya bbanka lyonna mu Butambala yonna kw’ogatta n’abantu abaagala okulaba enkyukakyuka naddala abavubuka.


text:
Omusajja enzaalwa ya Pakistan agambibwa okuwamba omukazi azziddwayo ku meere e Luzira oluvanyuma lwa kkooti okubulwa omuntu asobola okutaputa olulimi lwe.
Muhammad Rafaquat ow'emyaka 30, asimbiddwa mu maaso g'omulamuzi wa Kkooti ya Buganda Road, Sylvia Nabaggala wabula natebeerako kyayogera kub... More
Omusajja enzaalwa ya Pakistan agambibwa okuwamba omukazi azziddwayo ku meere e Luzira oluvanyuma lwa kkooti okubulwa omuntu asobola okutaputa olulimi lwe.
Muhammad Rafaquat ow'emyaka 30, asimbiddwa mu maaso g'omulamuzi wa Kkooti ya Buganda Road, Sylvia Nabaggala wabula natebeerako kyayogera kubanga olulimi olungereza abadde talumanyi.
Okusinziira ku ludda oluwaabi, omusajja ono alina okwewozaako ku misango ebiri omuli okuwamba omukazi omuyindi amanyiddwa nga Nimmi Katan Kumar Thakkar nga ayagala bamuwe ensimbi obukadde 175 eza Uganda wamu n'okusibira omuntu mu kifo ekitamanyiddwa.
Omulamuzi Nabaggala alagidde azzibweyo ku meere e Luzira gyagenda okuggyibwa nga 3 -- October, okomezebwawo mu kkooti.
Okusinziira ku Poliisi, omusango gw'okuwamba omuntu kati gwafuuka gwa butujju, era akwatibwa nga agukola atwalibwa nga Mutujju. Less


text:
Kampala
Hadija Namale eyayimba ‘Mukulike omwaka’ ne Zoozo ezitava ku mulembe.
Bya Josephat Sseguya
NGA Bannayuganda beeteekerateekera okukuza ameefuga ga Uganda aga 50 nga October 9, 2012 eggwanga liyise mu buzibu n’essanyu lingi.
Essanyu erisinga livudde ku bayimbi abazze babeesabeesa abantu kyokka abamu bazze bafuna obuzibu ne gavumenti ez’enjawulo ne batuuka n’okuwang’angusibwa olw’ennyimba zaabwe ezaalowoozebwa okusekeeterera gavumenti n’endala ne ziwerebwa.
Wabula abayimbi b’ennaku zino nga Iryn Namubiru, Mesach Ssemakula, Bobi Wine , Chameleone n’abalala bafunyemu omudidi n’engule era abamu bagagga ddala. Bano be bamu ku bayimbi abayuuguumizza Uganda mu myaka 50 nga bakuba emiziki egikyanyumira abadigize n’okutuusa kati.
Hadija Namale
Ono amanyiddwa nnyo olw’ennyimba ze ebbiri omuli Zoozo ne Mukulike omwaka. Nga bw’olaba Philly Bongole Lutaaya eyayimba ennyimba za Ssekukkulu kumpi ne wabulawo omuyimbi omulala azimenyawo, ne Namale bwe yayimba oluyimba olukulisa Bannayuganda omwaka waabulawo alina olusinga olulwe. Yayatiikirira nnyo mu myaka gy’ensanvu.
Namale agamba nti oba oli awo yali si wa kubeera muyimbi naye kitaawe yamufumbiza ku myaka emito, 13 gyokka n’azaalayo omwana omu ne bimutama n’agenda mu bidongo kyokka yabifunamu erinnya n’okutambula amawanga.
Anyumya nti Amin bwe yawamba yabatwala ne bakubiranga ebidongo mu Jjajja Villa e Cape. Ennyimba za Namale endala mulimu Bbosa, Ekyama ky’okufa.
Jimmy Katumba
Yali mu kibiina kya Ebonies era yayatiikirira nnyo mu myaka gye 70. Bwe yava mu kibiina kino teyaddamu kufuna mirembe okutuuka okufa kwe. Y’omu ku bayimbi abaasooka okumanyika mu mawanga g’obuvanjuba n’amassekkati ga Afrika, Bulaaya ne Amerika olw’okudda mu nnyimba za Jim Reeves.
Ezimu ku nnyimba ezaamutunda kuliko ‘Twalina omukwano ne gufa’, ‘Munnyambe ntuukeyo’, ‘Abaana ba Uganda’, ‘Kinnawattaka’ n’endala.
Yazaalibwa Omugenzi Reverend Blasio Katumba ne Alice Nakyagaba abeera e Bweyogerere. Yava mu bbandi ya Eschatos Brides ey’ekkanisa n’akola Jimmy Katumba and the Ebonies.
Mu 1973 yasoma ebya yinsuwalensi era yakolako mu East African General Insurance Company (EAGEN) gye yafuna ssente ze yatandisa okukuba emiziki.
Mu 1976, omuyambi wa Amin, Bob Assaules yawa Katumba ddiiru y’okuyimbiranga Amin buli kadde lw’ayagadde okusanyuka. Mu 1977, Katumba ne Ebonies baayimba ‘Twalina omukwano ne gufa’ ne ‘Zizinga’. Mu 1983, yayimbira Julius Nyerere eyali Pulezidenti wa Tanzania oluyimba lwa Chama Cha Mapinduzi (CCM) ng’atendereza ekibiina ekyo.
Kino kyamuleetera obuzibu kubanga abaali mu Gavumenti ya Obote baali baamusaba dda ayimbe oluyimba lwa UPC n’agaana. Bwe yakomawo ebyuma bye baabikwatira ku kisaawe e Ntebe ne bamukunya.
Katumba yayabulira Ebonies n’agenda mu Amerika mu 1991 n’asisinkana mukyala wa Jim Reeves, Mary Reeves Davis eyamukkiriza okuddamu ennyimba za bba zonna era wano we yava okukola bbandi eyitibwa Jimmy Katumba with the Breves kyokka n’afa nga tennakwatayo.
Elly Wamala
Yazaalibwa Burusheke mu Mbale ewa Mw. Ignatius Mutambuze ne Gladys Nabutiti mu 1935. E Mbale kitaawe yagendayo lwakuba jjajjawe yali muserikale wa Semei Kakungulu eyali atwala ekitundu ekyo ku lw’Abangereza abafuzi b’amatwale.
Nga tannafa, Wamala yategeeza nti ekyamwagazisa okuyimba yali mugenzi Rev. Canon Polycarp Kakooza eyayimba oluyimba Omwami Omu n’ekitiibwa Kya Buganda. Yayimba Twalyako bye twalya, bodaboda, Emirina, Peninah, Taata wange tosunguwala n’endala nnyingi.
Philly Lutaaya
Yafa 1989 era ye yamenya likodi y’okwerangirira nga bw’alina akawuka akaleeta mukenenya ng’abantu balowooza nti okubeera ne mukenenya olina kuboolwa. Yayimba Born in Afrika ne Alone and frightened ezaamanyibwa ensi yonna ssaako eza Ssekukkulu ezitamenyebwangawo.
Eclas Kawalya
Ye taata w’omuyimbi Joanita Kawalya owa Afrigo Band. Yayimba mu myaka gya nkaaga kyokka oluyimba lwa ‘Empologoma tulya nayo’ lwe lwamuleetera obuzibu nga kigambibwa nti yali ayimba ku Obote mu myaka gy’enkaaga ng’asula ku nsiko.
Fred Masagazi
Ono ye yayimba Alulululu ne Atannawa musolo mu myaka gy’enkaaga ng’abantu tebaagala kuwa musolo. Kyokka kigambibwa nti naye yamala kuyoolwa olw’omusolo. Y’omu ku baaleetera amazina ga twist okubeera ag’amaanyi mu myaka gy’enkaaga n’ensanvu.


text:
Kampala
Ivan Ssemwanga ne kabiite we Zari. Ku ddyo ye Hammer yaabwe.
BAVUBUKA bato, ssente ze balina teziriiko agamba era bwe batuuka mu bifo ebisanyukirwamu ssente bazirya nga buuma
bwa kasooli.
Lino abadigize balyeyitira ‘Swaga’ kyokka engeri gye bayiwaayiwa ssente n’okweraga, ababalaba bagayita malala. Abavubuka bano bali wakati w’emyaka 25 ne 35 ng’era beeyongedde mu kibuga. Bavulumula ebyuma eby’ebbeeyi nga n’abasajja abamu abalina bizinensi ezikola omudidi mu kibuga tebasobola kuzivuga.
Abamu bagattako okuba n’amayumba ag’omulembe mwe basula, ebizimbe, ettaka n’ebintu ebirala. Yadde ssente zibayitaba, abasinga ku bano emirimu gye bakola tegimanyiddwa.
Abamu beeyita basuubuzi, bambega, abalala bankubakyeyo n’ebirala bingi. ‘Omugagga omuto’ Meddie Ssentongo y’omu ku babadde mu kiti kino kyokka okuva Omuzungu muninkini wa Bad Black lwe yamwabya n’amutwala mu kkooti, twategedde ssente ze gy’abadde aziggya.
MARTIN NDIJJO NE JOSEPHAT SSEGUYA bakuleetedde abamu ku bavubuka bano, wa gye baja ssente n’ebika by’emmotoka ze bavuga.
Ronald Ssemakula ne kapyata ye eriko R1.
RONALD SSEMAKULA (RUBELETO) Asula Bwebajja ku luguudo lw’e Ntebe gy’alina ne ofiisi eyookubiri. Y’omu ku bavubuka
abayiwaayiwa ssente ng’agulira abantu omwenge mu bifo ebisanyukirwamu era abavubuka ba bodaboda e Kajjansi n’e Bwebajja bamutegeera bulungi.
Agamba musuubuzi wa ttaka n’amayumba n’okugazimba era ye nnannyini kkampuni ya Robeleto Construction Concern. Alina mmotoka magulu kkumi eziwera, Ipsum ne Mark 11 ezikola sipesulo mu bifo eby’enjawulo, alina ffaamu ku Ntebe Road n’ebintu ebirala bingi. Mmotoka z’avuga mulimu Land Cruiser Model 2011, Mark 11 PX, Super custom, Noah, Ipsum n’endala.
Ray Kawalya n’ekimu ku byuma by’avulumula
RAY KAWALYA (KAWIE) Ono naye musajja wa kulya maswaga era tava mu bifo ebisanyukirwamu. Bw’abeera mu kifo ayagala nnyo okumanyibwa era waakiri abaako ky’akola ekimwawula ku balala.
Avuga ebyuma eby’ebbeeyi omuli Range Rover Sport, BMW okuli nnamba eziri mu mannya ge (KAWIE). Emirimu emituufu gy’akola ne ssente gy’aziggya tebimanyiddwa. Batugambye nti nkubakyeyo e South Africa nga yasomerako ku Kako SS.
Kennie Mayanja n’ekyuma ky’avuga
KENNIE MAYANJA (KENNIE GP) Yeeyita musuubuzi w’e South Africa kyokka naye emirimu emituufu gy’akola tegimanyiddwa.
Tamanyiddwa nnyo mu kibuga kubanga yaakatandika okulaga ssente kyokka abaasomerako mu Mulama SS bamutegeera. Ono naye azze ne ‘Swaga’ lirye.
Ebyuma avulumula ebiriko amannya ga KENNIE GP. Alina BMW 6 series 64SCI Model 2010 eyeebikkula gy’atera okutambuliramu ng’ebalirirwamu obukadde 300.


text:
Kampala
Sandra Nalubwama ne Kabiite we Edward Bukenya
Sandra Nalubwama naye omusasi wa Bukedde ayanjula omulenzi we Edward Bukenya mu maka ga bakadde be e Masuuliita.
Sandra obwedda ataggya kaseko ku matama, yayanjudde Bukenya akola mu ofiiisi y’omumyuka wa Pulezidenti ku Lwomukaaga oluwedde.
Omukolo ogwetabyeko minisita omubeezi ow’akanyigo k’e Luweero Rose Namayanja, omubaka omukazi owa Butambala Mariam Nalubega, Meeya wa Nakawa Benjamin Kalumba, ssentebe w’eggombolola y’e Nsangi Haj Kiyimba n’abalala gwalese ab’e Masuuliita bamativu.
Edward yatutte ebirabo bingi okwabadde entebe n’emmeeza,firiigi n’ebirala.
ENTIKKO y’emikolo gy’aba Bukedde egyabaddewo Nakawunde owa ‘Agataliiko Nfuufu’ eyayanjudde Benon Tyaba Kaleeba e Nalumunye ku Ssande.
Nakawunde n’owuwe mu kwanjula
Nakawunde yabadde anaatera okulabikako mu kidaala, enkuba n’etandika okufukumuka olwo aboogezi n’ebawa emboozi anti omu yategeezezza nti, “ssebo Benon kano kabonero akakulaga omukazi gw’okimye nti wa mbala”.
Yadde enkuba yatonnyedde akabanga, tekyagaanyi bali mu kwanjula kunyumirwa. Omukolo gwabaddeko abanene okuli ssentebe wa LC 5 owa Disitulikiti y’e Wakiso Matia Lwanga Bwanika, eyali Ssentebe wa LC 5 e Mukono Kyeyune Ddamulira n’abalala.
Ng’okwanjula tekunnatandika, waasooseewo Ekitambiro kya Mmisa ekyasomeddwa Fr. Ssebukoola Mukasa mu maka g’omwami n’omukyala Vereliano Kasasa e Nalumunye. Msgr. Dr. Lawrence Kanyike n’Abasaserodooti abalala abaasoma ne Nakawunde omukolo baagujjumbidde.
Tyaba, omutuuze w’e Masajja akolera mu kitongole ekirwanyisa obwavu ekya ‘Poverty Alleviation
Abawala b’Agataliiko nfuufu bazze okubuuza abako nga beetisse obusuwa.


text:
Famire
Kibijjigiri ne mukyala we ng’ekkwaano libatta. Ku kkono ye Kibijjigiri n’emmotoka ye.
Bya Hasifah Naava
OMUSAJJA abangi gwe boogerako nti mubi kibijjigiri, nga naye obubi abwemanyi era ng’abwewaanira namu, amatiza atya omukazi n’amwagala bisoko bya muwogola n’atuuka n’okumububira okuzaama?
Mukyala wa Godfrey Kajubi Kibijjigiri alojja akalimi ka bba, k’agamba nti bw’akasiika tekaleka mukazi yenna waggulu. Anyumya bwati;
“Nze Mukasa Dorothy Ssonko. Nzaalibwa omugenzi Joseph Ssonko, n’omukyala Lillian Namuswe e Mpigi Bulemeezi. Baze ono Kajubi, abangi gwe baakazaako Kibijjigiri, twali tubeera ku byalo ebiriraanaganye naye okusinga twesanga mu kibiina mwe twayimbiranga ekya Golden Performers e Musoke era eno gye twasiimaganira.
Ekiseera kyatuuka ne ng’enda okusoma obusomesa naye era twasigala tweraba bwe namala okusoma ne tusalawo okubeera ffembi mu 1996. Kye yasinga okunsikirizaako, musajja wa bigambo birungi ate alina akalimi akakuggya ne ku mulamwa.
Musajja mulungi mu nsonga z’omukwano era sisuubira nti waliwo amumenyawo, wabula nga bw’omanyi nti obuggya bwa butonde, bwe mpulira nga yafunyeeyo omulala kimpisiza ddala bubi, naye nakimanya nti y’ensi mwe tutambulira.
Ekirala ekinkolamu obubi, bw’ajja n’agamba nti alina gy’agenda okuyimbira okumala omwezi, kimpisa bubi naye ate ne mbeera nga sirina kya kukikolera kubanga ate ne ssente tuzeetaaga. Okusalawo okukuba empeta tulabye nga tukulanye buli omu ategedde munne era buli omu amanyi engeri gy’akwatamu munne mu buli mbeera.
Kibijjigiri ne mukyala we Dorothy ku mukolo gw’okwanjula. Wansi be bamu ku baana baabwe nga bwe bafaanana.
Dorothy agumidde obubi bwange ekirabo ng’enda kumukuba mpeta - Kibijjigiri
Tekiwoomera matama abiri. Omuyimbi Wilson Bugembe bwe yasinzidde mu kivvulu kye gye buvuddeko n’ategeeza nga bw’atasobola kuwasa mukazi muwanvu okumusinga, bangi ku basajja banne baamusekeredde.
Mu baamusekeredde mwe muli ne muyimbi munne Kibijjigiri ayimba ne Ssebatta mu Matendo. Kibijjigiri, ng’amannya ge amatuufu ye Godfrey Kajubi (46), agamba nti kye yasooka okwegomba ku mukyala we, Dorothy Mukasa Ssonko, kwe kuba nti omukyala muwanvu okumusinga, ekyamugumya n’amanya nti tebajja kuzaala baana bambuti.
Kibijjigiri ategeka kukuba Dorothy mpeta ku nkomerero y’omwezi guno nga 29 September 2012. Bagenda kubagattira ku klezia e Vvumba, Busiika mu Luweero.
“Kibijjigiri linnya eryampeebwa olw’enfaanana yange. Mu butuufu ndi mubi nange nkimanyi ng’ekirungi ekindiko bisige.
Abalala gye basiigirako ebisiriiza oba zino ekkalaamu, nze mpisaamu buyisa ngalo nga ntambula. Mbeera Vvumba Kalagala mu Luweero. Nzaalibwa omugenzi Andereya Ssewanyana, eyali omutuuze e Wakiso n’omukyala Erivanson Nakimbugwe, abeera e Busoke Bulemeezi. Nasomera Kasengejje era gye namalira P.7, Ndeeba SS Bugerere, gye natuulira S.4, gye nava ne nnyingira obusomesa era bwe nabumaliriza ne ntandika okusomesa mu Buyuki amasomo ga ssaayansi.
Nga nkyasoma, nali muyimbi mulungi era nga sitontoma ne batontoma! Bankazaako lya ‘Mpale kafooto’ era bwe natandika okusomesa tebaatawaana kufuna musomesa wa nnyimba ne bampa okutendeka abayizi. Nga ndi eBuyuki mu busomesa, nalinga nnyimba ku kyalo era nga tulina bandi eyayitibwanga Riverside.
Muno mwe nava okwegatta ku Namulondo Band e Bweyogerere mu 1990 era eno gye nayimbira ennyimba nga Friendly Match, Abateregga ku Namulondo, Obubaka bwange, Lejja lejja n’endala.
Nannyini bandi eno bwe yafa, n’esaanawo. Mu 1996, nneeggatta ku Matendo Band eya Fred Sebatta mwe nnyimbira n’okutuusa leero. Oluyimba Omuliraano lwanteeka nnyo ku maapu kw’ogatta Tool Box, Balansi abakyala tebazza balansi, Sitta nkya’ n’endala nnyingi.
Muky. Kibijjigiri n’abaana baabwe mu luwummula.
Mu 1996, mwe nafunira mukyala wange era ne mmuwasa naye nga yansanga nnina abaana abawerako abawala n’abalenzi mu bakyala ab’enjawulo.
Mukyala wange ono ntegese okumukuba empeta nga September 29 oluvannyuma lw’emyaka 16 nga tuli ffembi. Nasooka kumwegombako buwanvu kubanga ansinga nga nayagala tuleme kubeera na famire ya bampi bokka.
Mu kuyimba nfunyeemu emikwano mingi ddala, ntuuse mu mawanga mangi ge nali sisuubira kugendayo. Kibijjigiri n’obubi bwange nze ani agendako e London! Nzimbye ennyumba n’emmotoka nagifuna ndi wa Ssebatta.
Okusula ebweru n’omala omwezi nga tomanyi bifa mu maka go, omukyala n’abaana waleka eyo, abaana tebafuna ku mukwano gwa taata ate abantu balowooza nti abayimbi tulina ssente nnyingi, ekitali kituufu.


text:
Kampala
Abawala ba Bad Black (Owookubiri ku kkono) mu kifo ekimu ekisanyukirwamu. Kati Black ali Luzira, ban
Bya MARTIN NDIJJO
Abawala abaali abaleebeesi ba mwanamuwala Bad Black batuukirizza enjogera egamba nti nnawolovu tafi ira ku bbala limu.
Balabye essuubi lya mukama waabwe okuva e Luzira addemu abacakaze ligenda likendeera kwe kukwatagana ne nkubakyeyo w’e Dubai eyeeyita Sheila Patience oba ‘‘Lady Sheila Promoter’’ abateekemu kaasi.
Okuva Black lwe yafuna ebizibu n’Omuzungu, abawala bano baatandika okusaasaana n’abamu nga basiriikiridde era nga kizibu okubasanga mu bifo ebisanyukirwamu okutuusa Sheila lwe yabakutte ku mukono.
Kati bazzeemu okulya obulamu ne Sheila agambibwa okuba nga yabateekamu kaasi.
Abawala bano balabiddwaako mu bifo eby’enjawulo ebisanyukirwamu nga Club Silk era wiiki ewedde baawambye bbaala ya Oxygen.
Emu ku mmotoka Sheila mw’atambulira n’abawala.
Baafunye akasonda ne bakasalako ne batandika okusunda ebyokunywa n’okusala ddansi.
Kino kyawalirizza n’abantu abamu abaabadde bagenze okulaba Kenzo eyabadde ayimba amaaso okugazza ku baanabawala bano.
Abawalabano tebakyava ku lusegere lwa Sheila era bwe yabadde ava mu Silk ku ssaawa 6:00 ez’ekiro, baasoose kumuwerekerako ne bamutuusa wabweru n’alinnya mmotoka abamu ne baddayo munda okudigida ate abalala ne bagenda naye.
Sheila nga bwafaanana.
SHEILA Y’ANI?
Amannya ge amatuufu ye Sheila Nadede. Nkubakyeyo e Dubai gy’akolera emirimu egy’enjawulo. Alina kkampuni eyitibwa African Royal Dubia International etwala abayimbi okuyimba mu mawanga ag’enjawulo. Mu Uganda ali mu bizinensi y’eby’ettaka
n’amayumba era kigambibwa nti alina amayumba agawerako mu bitundu by’e Munyonyo.
Yadde Sheila alina abaana babiri, agamba nti si mufumbo kubanga yayawukana ne bba Omuzungu abeera mu Amerika.
Muwala muyivu alina diguli mu busawo gye yafunira mu Yunivasite ya Texas mu Amerika.
Mu kiseera kino apepeya n’omuyimbi Big Eye gw’agamba nti baalabagana mu 2010 era ye taata wa bbebi we ayitibwa Briella Destiny Mayanja.
Sheila ng’azina ne Angella atera okumukwatira ensawo.
KU KY’ABANTU OKUMUYITA BLACK
Abantu abalaba Sheila ng’acakala n’abamu ku bawala bano abaali mu kibiina kya Black batandise okumugeraageranya ne Bad Black eyayiwaayiwanga ssente n’okusula ng’atiguka mu bbaala z’omu Kampala.
Wabula Black yali amusinzaako kya kuba ne ssente nnyingi n’ebyuma ebitemya ng’omuntu era ono bamulaba ng’akaka obulamu okwefuula ky’atali.
Sheila (ku kkono) ne Angella amukwatira ensawo.
SHEILA KY’AYOGERA KU NSONGA ENO
‘‘Ssebo nze ebya Black saagala kubyogerako.
Saagala bantu kutandika kundowooleza mu mbeera oba ebikolwa bya Black. Nze ndi mukyala wa buvunaanyizibwa era njagala nnyo abantu okumpa ekitiibwa.
Abawala abaatambulanga ne Black mikwano gyange era ntera okugenda nabo ‘awutu’ kubanga be bansinga okumanya ebifo ebisanyukirwamu ebinyuma’’.
Yategeezezza nti wadde akwatagana n’abawala bano mu kulya kaasi n’okucakala, si mikwano gye agy’oku mwanjo n’ewuwe tebamanyiyo engeri gye basisinkana mu biduula.
‘‘Nnyumirwa nnyo okulya obulamu era buli lwe mba ng’enda okucakala mbakubira essimu ne ng’enda nabo ate oluusi
be bankubira okumpa pulogulaamu y’okudigida’’.
Sheila (mu kyenvu) n’abawala abaali aba Black; ebifaananyi byonna bya Martin Ndijjo.
SSENTE AZIGGYA WA?
Sheila agamba nti yadde alina kkampuni n’emirimu emirala gy’akola, ssente ezisinga yaziggya ku eyali bba Omuzungu gw’atayogera mannya ng’abeera mu Texas ekya Amerika.
Nga sinnaba kwawukana n’Omuzungu yanteekamu ssente nnyingi nnyo ezimu ne nzikolamu kkampuni zange mwe njoola omudidi.
Ababaddeko e Dubai bagamba nti alina bbaala ey’amaanyi nga nayo emukolera. Alina n’amayumba g’abapangisa ku Salaama Road.
Kigambibwa nti Sheila yateeka kaasi mu muyimbi Big Eye n’okumugulira mmotoka z’akyusa ng’ebikooyi. Ku nsonga eno Sheila yategeezezza nti olw’okuba Big Eye muganzi we, ebintu byabwe babikolera wamu era buli omu mmotoka gyasanze gyavuga.
BAD BLACK KY’AGAMBA
Bwe yabadde aleeteddwa ku kkooti ya KCCA ku Mmande, bwe twamubuuzizza ky’ayogera ku nsonga eno yagambye,
‘‘Oyo Sheila mumanyi era mbadde mulaba naye bw’aba yabatutte ekyo sikirinaako buzibu.
Abo abawala sinze mbazaala ate bonna bantu bakulu n’olwekyo bakole kye baagala okwesanyusa’’.
Ebirala ku BAWALA BA BLACK.


text:
NZE Beatrace Mwebaze 34, mbeera Kamwokya. Natuuka nga nfuna musajja mu 2007 eyansaba omukwano.
We yankwanira nnalina omulimu gwange naye ng’akuuma ku bbanka emu.
Saamusumbuwa nnyo ku bye yali ansaba kuba nnali nkooye ebyokubeera nzekka nga njagala bufumbo.
Yatandika okumpa buli kye nnali njagala bwentyo ne ndowooza nti muntu mulamu.
Nga wayise emyaka esatu yatandika okweyisa mu ngeri gye sitegeera.
Eyali ampa obuyambi nga takyakikola olwo buli kimu eky’awaka nga nze nkikolako.
Yatandika okumpa amateeka n’okunsosolera mu bika by’emmere by’atalina kulya kuba nkola nsobola okubigula.
Olumu yayiwako ne ku nva ze nnali nfumbye ng’agamba nti ye tazirya.
Bino byonna nandibigumidde naye buli lw’ayomba annangira obutazaala nti mujjuliza kaabuyonjo.
Yatuuse n’okwasa ebintu by’omu nju ebimu ng’agamba nti ankooye ng’ende.
Kino kinnuma kuba nange omwana mmwagala naye simanyi buzibu we buva.
Baliraanwa bange bantegeeza nti omusajja ono gino gye mize gye kuba y’akawasa abakazi bana kyokka nga bonna abayisa bwati naye eky’okunnangira mpulira kimmazzeeko emirembe.


text:
Jinja
Abazadde nga babasomesa okutegekera abaana baabwe emmere baleme kukonziba.
EDDWAALIRO ly’e Jinja lifunye ekifo awagenda okubangulirwa abazadde ku ndiisa n’endabirira y’abaana baabwe baleme kukonziba.
Ekifo kino kyakuzimbibwa mu ddwaaliro ly’abaana e Nalufenya mu Jinja ng’omulimu gwakumalawo doola 120,000 (eza wano 294,000,000/-) era gusuubirwa okuggwa mu November w’omwaka guno.
Ng’ ayogera ku mukolo gw’okutema evvuunike ly’ekifo kino, akulira Kids of Grace , Elizabeth Nicolson yategeezezza nga bwe kijja okubeerako ebbanguliro ly’abasawo, abazadde n’effumbiro ly’omulembe.
Yategeezezza ng’ebirala ebigenda okuzimbibwa mu kifo kino, mwe muli waadi omulabirirwa abaana abato nga balwadde bayi ne waadi y’abaana abakonzibye.


text:
Kampala
MUTABANI w’omufu, Zirabamuzaale tasiba zikweya bw’agaanyi okukwata ssente z’eggwalajjana lye zaamuwola nga bagenda okulamaga e Namugongo.
“Ezo ssente si kikulu gyendi kuba tezisinga kye nkusuubiramu, eky’okuzinziriza tekiriiyo” Ziraba akalambidde. Omuganda agamba nti ‘kye wayagaliza embazzi kibuyaga asudde’ era ekiwala bwe kyakomawo okuleetera Ziraba ssente ze n’agamba nti kakubye era yatandikirawo okulitokota.
Yayogera buli ekimuli ku mwoyo. “Bannange mukulikeeyo e Namugongo nze no tobeera ggwe nali nkomye wabula Katonda n’ankolera ekyamagero.” eggwala litandise okunyumya.
Ko Ziraba, “Namugongo bwatyo bw’abeera anti walaba omuntu bw’awuuma! Ffe no abagenzeeyo enfunda eziwera tukulabyeko bingi bye wasubwa.”
Namuleme, “Akasente kaffe mbadde nkalees.e” Ziraba, “Ekyo tekiriiyo wabula kye mbadde ng’amba nti ekirowoozo kyange okyogerako ki?’
Namuleme: Kale nange endowooza yo ye yange kyokka nali ndowooza nti toli siriyaasi!” Ziraba: ‘Ebintu njagala tubikoleko mangu kubanga bw’otta enkya n’olinza eggulo, munnange tomanya biddirira.”
Ko Namuleme: ‘Kati byonna biri gy’oli ono baaba gwe mbeera naye talina buzibu kasita mmutegezaako ku kigenda mu maaso wakati waffe’.
Obudde bwali butandika okuwungeera ng’abakozi batandise okunnyuka ku mirimu, Ziraba n’awerekera Namuleme. Wabula baba bali mu ddene ne wavaayo bodaboda okwali omuvubuka eyabakubira jjambo nga bw’aseka. Emisinde bodaboda gye yaliko abaagalana bano tebaasobola kumanya ani akubye jjambo.
Emboozi yagwa amakerenda era ne boogera ku ntegeka ey’okugenda okukyala mu bakadde. “Oba oyo ani atukibidde jjambo, yandiba Kabanda mwannyinaze abeera e Wobulenzi era yandiba ng’agenda waka.
Naye bw’anaaba ye nnaamusanga’ Namuleme avuddemu omwasi ku muvubuka abakubidde jjambo. Ziraba omutima tegwamutereera ng’alowooza ku muvubuka akubye jjambo era n’afuna ekirowoozo nti yandiba omu ku bantu ba Namuleme.
Naye olw’okuba Namuleme yamwogerako nti ye Kabanda kwe kubimma amazzi ne bisiriira anti amannya gombi ga kika kya Mbogo.
Ku Lwomukaaga olwaddako nga June 9, lwe bakkiriziganya Ziraba agende akyalire omuwala ewa mukuluwe nga tannagenda mu bakadde.
Bino byonna okugenda mu maaso, mwannyina Nakijoba yali amussizza kasiiso nga tannamunyega. Bagamba nti ‘Ssesolye bw’atafa atuuka ku lyngedde’. Ziraba anaalituukako? Linda ebyaddako wiiki ejja.


text:
Kampala
SSENGA nsaba kundagirira ku ddagala eryongera ku balongo.
MWANA wange, eddagala lyennini ly’okozesa ng’otandika okukyalira ensiko era ly’oyinza okukozesa ng’oyagala okubongerako. Naye nga tonnaba kulowooza ku kwongera ku balongo, sooka weebuuze oba ekipimo ky’olina ky’ekituufu. Kirungi okubeera n’abalongo nga tebasussa biseera bibiri eby’engalo zo.
Buli mukazi lw’agenda mu nsonga, abalongo bano bakendeera n’olwekyo olina okwongera okubasika empolampola. Ne balo (bw’oba omufumbo) asobola okukuyamba okusika abalongo n’abongerako ekipimo ye oba gwe ky’oyagala. Kino akikola muli mu kwenoonya.
Lyo eddagala lye bakosa mu kukyalira ensiko oba okwongera ku balongo oyinza okukozesa entengotengo. Funa omuntu amanyi eby’okukyalira ensiko akuyambe.


text:
Asiika Obulamu
Bya Hafswa Nankanja
Muweereza ng’annyonnyola bw’alumizibwa mubiseera we yandibadde abeerera mu nsonga.
“NZE Joan Muweereza, nnina emyaka 36, nnazaala omwana asooka era eyasembayo ku myaka 16 gyokka era baamunnongoosaamu bulongoosa. Okuva olwo siddangamu kugenda mu nsonga za kikyala!
Buli kiseera we nnandibadde ng’endera mu nsonga lwe kituuka, nfuna obulumi obw’amaanyi mu lubuto ne luzimba nga nninga akkuse nga ssaagala na kulya okumalira ddala ennaku nnya. Bwe ziggwaako nga ntereera.
Nnagenda mu ddwaaliro ekkulu e Mulago emirundi ebiri ne bankakasa nti obusimu bw’omu mubiri bwe buliko ekikyamu.
Bampa eddagala eryasooka ne ndimirira omwezi mulamba kyokka ssaakyukako, bwe naddayo ne bannyongera eddala ne ndimirira wiiki bbiri era sirabawo njawulo.
Ebyembi omwana gwe nnazaala yafa kyokka ennaku gye nnina eri nti, ndabika ng’akomye kuba eddagala lye bampa okuva mu ddwaaliro e Mulago lyonna terinnankolera.
Nsaba omuntu yenna asobola okunnyamba anziruukirire nsobole okufuna ku ssanyu ly’omuzadde ly’omwana”. Osobola okunkubira ku nnamba ya ssimu 0783776099 oba 0791479084.
Muky. Muweereza si ye yekka alina obuzibu buno wabula abakazi bangi babonaabona nabwo lwa kusirika. Abalala balwala babuukabuuka emyezi nga nakyo kya bulabe.
Kiva ku ki?
Dr. Kenneth Nsubuga, akola ku nsonga z’abakyala mu ddwaaliro e Nsambya agamba nti omukyala okwesiba okugenda mu nsonga oba okugendamu emirundi ebiri kiva ku busimu bwa mubiri okutaataaganyizibwa ol’wensonga ez’enjawulo, muno mulimu:
1) Okwemanyiiza ennyo okukola dduyiro wa jiimu. Naddala ng’odduka nnyo.
2) Okukozesa ennyo eddagala lya kizaalaggumba.
3) Okukyusakyusa mu nkola za kizaalaggumba z’okozesa, okugeza, ng’obadde okozesa mpeke ate n’odda ku mpiso, olulala n’okozesa akaweta.
4) Okulya emmere erimu ssukaali omukolerere ng’oyo ateekebwa mu ayisi kuliimu, sooda n’ebirala.
5) Okwemanyiiza okwekwatirira n’otuuka ku ntikko.
6) Okulya obubi, ng’olya emmere enkalu yokka etaliimu kiriisa ekizimba omubiri.
7) Okukyusa ekifo oba embeera y’obudde.
8) Obulwadde bwekikaba ng’enziku, akawuka ka siriimu n’endala.
Okyewala otya:
Weewale okukola dduyiro ow’amaanyi ng’oyo akolebwa mu jjiimu. Kola omutonotono ng’okuta-mbula, okubuuka omugwa n’ebirala.
Weewale okulya ebintu ebiwoomerera ekisusse naddala ebirimu ssukaali atali wa butonde.
Emmere enkalu gyewale kuba ekosa obusimu era olina okulya eng’onvu ey’ebika eby’enjawulo ofune ebiriisa omubiri gwe byetaaga.
Weewale omuze kw’okwekwatirira okuvaamu amazzi.
Emmere gy’olya:
a) Ebyennyanja ebibisi.
b) Enkoko.
c) Enva endiirwa
d) Ebibala, n’obutalya mmere y’amasavu oba ensiikesiike.
e) Ng’oggyeko emmere eyo gy’olina okulya genda mu ddwaaliro ofune obujjanjabi, mu bbanga ttono ojja kutereera.


text:
Kampala
Omusawo ng’akebera omwana.
BYA RUTH NAZZIWA
OMWANA okukogga kabonero omuzadde yenna kaatalina kubuusa maaso. Abaana abasinga obuzito bw’emibiri gyabwe bukendeera naddala mu wiiki emu esooka ng’omwana yaakazaalibwa.
Dr. Ivan Mukasa, owa St. Jude Medical Centre agamba nti obuzito bw’omubiri gw’omwana bukendeera ebitundu 5 ku 100 bw’aba ayonka ate abagabirirwa batera okukoga ebitundu 10 ku 100.
Wabula bwe bamanyiira okulya mu wiiki eyookubiri batandika okusaka omubiri ne batereera.
Bwe bagenda bakula ebintu bingi ebibakozza omuli:
1) Endwadde nga: okuddukana, omusujja, sikoseero, lubyamira, n’endala.
2) Eddagala erimu lisesemya abaana, okubaddukanya, obutayagala kulya ekivaako okukogga.
3) Ebiwuka mu lubuto ebirya buli mmere gy’aba alidde ng’omubiri tegunnafunamu biriisa.
4) Amabwa mu kamwa n’ebibuno ebirwadde nabyo bivaako obuzibu.
By’oba okola okukuuma obuzito bw’omwana
1) Bw’oba oyonsa omwana tomupimira mabeere muleke yeepimire.
2) Bw’omutandisa ku mmere tomuggya ku mabeere kuba asigala ageetaaga.
3) Nga tonnakyusiza mwana kika kya mmere, sooka oyogereko n’omusawo w’abaana oba omukugu mu by’endiisa akunnyonnyole engabirira y’omwana entuufu.
4) Omwana muwe emmere mu budde omubiri guleme okutaataaganyizibwa ate gugiggyemu ebiriisa bye gwetaaga era gubikozese.
5) Omwana bw’akogga olw’obulwadde oba eddagala, kakasa nti ogoberera bulungi ebiragiro by’omusawo.
Afunye obuzibu buno, omwana muwe obuugi bwa soya, obusera, obwa kasooli, ssupu w’enkoko, mukene, ebibala byonna omuli amenvu, ennaanansi, beetroot, ensujju, doodo, ebbugga, amazzi n’omubisi gwabyo.


text:
Bya Fahami Wasswa
Omwami ng’atoola saladi akoleddwa mu nva endiirwa.
Omugejjo nobulwadde bwa ssukaali, puleesa, endwadde y’ekibumba zimu ku ezo ezisinga okutawaanya abantu nga abakugu bagamba nti kiva ku ngeri gye tweyisaamu mu bikolwa (obutakozesa mibiri gyaffe ne gituula) ng’ate tulya bubi (omuli ebisiikesiike, ebitamiiza n’ebiragalalagala ate mu budde obukyamu).
Abalala naddala abawala abato beerumya enjala okwewala okugejja kyokka nga beereetera ndwadde mu butamanya.
Omukugu mu by’emmere, Dr. Regina Nsamba owa Quality Medical Clinic ku King Fahad Plaza mu Kampala agamba nti, okukuuma omubiri nga mulamu n’okugoba obunene kirungi okukozesa ebyokulya omuli ebibala n’enva endiirwa oba saladi.
Okwerumya enjala agamba nti, kirwaza olususu kuba terubaamu mazzi, enviiri ziseenyuuka n’okukunyuuka,alusa ne ssukaali.
Obwongo bukona, olubuto luzimba, okuggwaamu omusaayi n’endala.
Agamba nti bw’oba toyagala kulya mmere nzito osobola okukozesa ebibala oba enva endiirwa ng’okoze saladi n’osobola okusala amasavu kyokka ng’oli mulamu bulungi.
Omukugu mu byokulya, DR. Sam Kalibbala owa Dama Medicinal Herbs agamba nti emmere gy’ogenda okulya gy’osinziirako okumanya saladi gw’onoolya.
Erimu asidi omungi togiriirako saladi alimu aside ng’emicungwa, n’ebirala.
Ebika bya saladi
1. Oyinza okugatta obutungulu, ennyaanya, ovakedo ne cukamba.
2. Emboga, greenpepper, cukamba, katunguluccumu. Bino byonna obirya buli luvannyuma lw’okulya emmere.
3. Amenvu, amapaapaali, ennaanansi, emicungwa; bino birungi kulya ku makya oba olweggulo.
4. Atalina maanyi bw’omala okulya gattako bikajjo. Alina ebiwuka kirungi okulya saladi w’obutungulu n’ennyaanya, (bw’oba olidde katunguluccumu togattako butungulu kuba ekiriisa ekibulimu kye kimu).
5. Alina obuzibu bw’omusaayi okwekwata ebitole lya saladi w’enniimu ne wootameroni.
Enteekateeka ya saladi
Okwewala endwadde ezisobola okuyita mu byokulya ebibisi nga saladi kirungi n’okuuma obuyonjo n’okukozesa ebiyinza okutta obuwuka.
1. Bw’oba waakulya saladi, tomuteekateeka ku makya ng’onoomulya kawungeezi kuba agendamu obuwuka obuyinza okukulwaza. Londa ekibala oba enva endiirwa ezisinga obulungi, ozooze bulungi. Osobola okukozesa ssabbuuni ayitibwa light duty concentrate atalina bulabe eri obulamu ate ng’atta obuwuka.
2. Kuuma obuyonjo obw’ekika ekya waggulu kuba obujama y’ensibuko y’endwadde naddala ez’omu lubuto.
3. Kozesa omunnyo ng’ogutabudde mu mazzi agabuguma nga mayonjo okusobola okutta obuwuka n’okugoba ekisu. Naye abalwadde ba puleesa n’abalina obulwadde obuteetaaga munnyo togukozesa.
Wabula, Dr. Micheal Namukowa owa Trans Night Medical Clinic mu Ndeeba agamba nti, osobola okulyako okulya emmere ntono n’ogattako saladi mu bungi.
Ekirungi kya saladi
Saladi tezirina we ziterekebwa mu mubiri era bwe zimala okukolebwako nga zifuluma.
Doodo n’enva endiirwa endala, birimu ekirungo ekiyamba okulwanyisa endwadde naye tebigezza kuba temuli masavu ate birimu ebiwuzi ebiyamba okusalaasala emmere ne yeekyusa bulungi mu lubuto n’oziyiza olubuto okwesiba.
Emmere enkalu nga muwogo n’omuceere nayo ekuyamba kuba erimu sitaaki akuwa amaanyi nga togezze.


text:
OMUGAGGA Flex Kabuye (owookubiri ku ddyo) aleese Abamerika (abasatu abasooka ku kkono) bayinvesita o
Bya JOSEPHAT SSEGUYA
BANNAYUGANDA abali mu Amerika bategese ebikujjuko by’okujaguza emyaka 50 egy’ameefuga ga Uganda mwe bagenda okusisinkanira aba yunivesita, abasuubuzi Abamerika okubatabaganya ne Bannayuganda, abakola ku by’okuzimba, okuyamba okuzimba amasomero mu Uganda, bassenga abagenda okusomesa abaana abato abali mu Amerika ebyobuwangwa n’ebirala.
Ono y'omu ku kaweefube akoleddwa Bannayuganda abali mu Amerika okuzza obuggya obuwangwa ne famire za Bannayuganda kuno ne gye bali.
Olukiiko luno olugenda okubeera mu ssaza ly’e Pennsylvania mu kibuga Philadelphia nga 31 August lukomekkereze nga 2 September 2012, lugenda kwetabwamu Bannayuganda abali wakati wa 6,000 ne 10,000 ku abo 100,000 abali mu Amerika ne Canada abeegattira mu kibiina kya Uganda North American Association, UNAA kyokka ng’abamu bagenda kuva Kampala babeegatteko.
Abamu ku bamulekwa aba Citizen's Parents' Primary School e Makindye.
Omubaka owenjawulo owa Pulezidenti wa UNAA mu Uganda, Mw. Kizza Ssenninde yategeezezza nti mu kujaguza emyaka 50 egy'ameefuga, Pulezidenti w’ekibiina kino Mw. Francis Ssennoga n’olukiiko olufuzi baasazeewo okwongera okuyamba abaana ba Uganda ng’obumu ku buyambi babuyisizza mu kuyamba amasomero nga bwe baakola mu kuzimba essomero lya Citizens’ Parents Primary e Makindye n’okuwa abaana abateesobola sikaala.
Mu lukiiko luno, bagenda kujaguza emyaka 50 bateme n’empenda mwe bayinza okuyita okukulaakulanya Uganda era nga bye banaaba basazeewo bya kutandika okussibwa mu nkola ku lunaku lw’ameefuga nga 9 October 2012.
Abamu ku boobuyinza abasuubirwa mu lukung'aana luno mulimu omumyuka wa Pulezidenti, Edward Kiwanuka Ssekandi abagenda okulaga Bannayuganda abaliyo nti eggwanga lyatereera baleete ssente zaabwe balikulaakulanye.
“Ekigendererwa kya kuyamba muntu wa bulijjo. Era y’ensonga lwaki ne Pulezidenti Yoweri Museveni ayamba ku Bannayuganda mu Amerika buli mwaka mu ngeri ez’enjawulo,” Mw. Kizza Ssenninde bwe yategeezezza.
“Waliwo ba yinivasita betugenda okuleeta nga 26th June bagenda kukola ku bya bulimi. Ekigendererwa kyaffe kya kwagazisa Bamerika be tubeera nabo eri balabe nti naffe tusobola okukola bbizinensi tubagyeko ssente bazireete twekulaakulanye.” Ssenninde bwe yamalirizza.
Agamba nti ebimu ku bintu bye basinga okwagala okuyamba mulimu ebyobulimi n'obulunzi, ebyobujanjabi n’ebyamasannyalaze. Nti balina bayinvesita omuli Stephen Wirasinsky agenda okuyamba okukola amasannyalaze mu kasasiro.
Stephen ali mu kkampuni ya Bernald and Sons iInternational abava mu ssaza ly’e California. Yategeezezza nti omwaka oguwedde omumyuka wa Pulezidenti, Edward Kiwanuka Ssekandi yakyalira aba kkampuni eno e California ne bakkaanya ku ngeri gye balina okuyambamu Bannayuganda.
Mu kifaananyi waggulu (ku kkono) Francis Ssennoga akulira Bannayuganda mu Amerika
Munnayuganda Hudson Njoloba ali mu Amerika, y’avunaanyizibwa ku kulaba ng’abantu abasuubirwa okuleeta ssente abagoberera ate nga mu Uganda Ssenninde y’abagoberera.
Akulira essomero lya Citizens’ Primary Makindye, Mw. Haruna Nambaale yeebazizza aba UNAA okubazimbira ekizimbe ky’essomero n’okubayamba okuweerera abamu ku bamulekwa n’abasaba okwongera obuwagizi.
Omwaka oguwedde, Flex Kabuye yayamba okuleeta abasawo abajjanjaba abantu ku ndwadde ez’enjawulo n’ebyuma bye baakozesa n’eddagala ate bwe baali baddayo ne babirekera eddwaaliro ly’e Mulago.
Ekibiina kya UNAA kiyambye nnyo Bannayuganda abayimbi n'abakubi b'ebivuga okwolesa ebitone byabwe mu Amerika.
Tuyamba bamulekwa olw'okukuza ameefuga'
Flex Kabuye, aleeta bayinvesita: Ffe tuli mu Amerika nga tuyiiya engeri gye tuyinza okuleeta bayinvesita naddala mu byobulimi n'obulunzi, obujjanjabi n'ebyassaayansi kubanga Uganda by'esinga okwetaaga.
Francis Ssennoga, akulira Bannayuganda mu Amerika: Nakyalako mu ssomero lya bamulekwa erya Citizen Parents Primary e Makindye mu December wa 2011 ne mpaayo kye nnasobola era obuyambi obulala bujja.
Mu kifaananyi ku ddyo Kizza Ssenninde, omubaka wa UNAA mu Uganda:
Kizza Ssenninde, omubaka wa UNAA mu Uganda: Omulimu tukoze munene okuleetanga kuno abasuubuzi ne bayinvesita. Twebaza Gavumenti ezze eyamba abantu abali mu Amerika mu ngeri ez'enjawulo.
Meddie Bugembe, omusomesa mu Citizen Parents' Primary e Makindye: Banzigya ku luguudo ne nsoma obusomesa. Nafuna
omulimu mu ssomero lya bamulekwa era nze nkung'aanya abaana b'oku nguudo ne tubasomesa ku bwereere.
Haruna Nambale, akulira Citizens' Parents' Primary: Tulina abaana 520 nga bonna bamulekwa. Abaana bano tubayambira mu bugubi kubanga ssente ziba za kuyiiya naye UNAA etuyambako.


text:
Bya Hasifa Naava ne James Kabengwa
Kitata ng’ali mu nkoko z’amagi z’alunda.
SISINKANA Abdallah Kitata 30, ow’e Kabojja eyatandikira mu kwetikka ensawo z’emmere kyokka nga kati ssente emuyitaba. Olugendo lwe olumutuusiza wano alunyumya nga lutabaalo:
Nazaalibwa 1982 ku kyalo Kisanjufu e Nakasajja mu ggombolola y’e Kyampisi e Mukono ew’omwami Muhamood Ssonko ne maama Hasifa Nabukeera.
Nze saalina magezi mu kibiina kyokka Katonda nga bw’atamma byonna, yang’onnomolako amagezi amazaale era ge gasobodde okuntuusa wano.
Nayitako mu ssomero bwe nagenda mu Kalagala Quran School e Kalagala ne Kitegombwa Church Of Uganda gye natuulira P.7. Oluvannyuma nneegatta ku Namasumbi S.S.S. gye nakoma mu S.3. Nga nsoma, Olungereza lwanzannya nnyo era ekintu kye nasinga okwegiriisizaamu yali ddiini. Naye ng’obutasoma bwe buluma obukulu, nange nakirabye nga nneetaaga okusoma olw’ensi okubeera eya kawereege era nazzeeyo kati ndi mu S.4 nga nsoma lwaggulo ku Kampala College.
Ntandika okuyiiya ensi
Nga nvudde mu ssomero, natandika okulwana n’ensi nga nasookera mu kwetikka matooke mu katale k’omu Ndeeba mwe naggya obusente obwannyamba ne ntandika okulenga emyera. Emyera nalaba gigaanyi kwe kwesogga e Kisenyi ne ntandika okwetikka ensawo z’obuwunga kuba go amaanyi nali ngeewulira era eno namalayo emyaka etaano ng’obusente bwe nkola bwe ntereka.
Engeri gye nali ndudde mu buwunga, olwaweza obukadde busatu ne ntandikawo edduuka eritunda obuwunga, ebijanjaalo ne bucakalacakala obulala e Katwe ne mu Kisenyi nayo ne nteekayo er’yobuwunga bwokka. Mu dduuka ly’e Katwe nasalawo kuteekayo mukyala akole nze ne nsigala ku ly’omu Kisenyi.
Kitata ne mukyala we Faridah ku mbaga yaabwe.
Edduuka ly’e Katwe liba litandika okukola, ababbi ne balimenya engeri gye twali tetusulayo. Bwe baatubba ne tudda emabega kwe kusalawo omukyala atuule awaka nze ng’ende mu maaso n’egyomu Kisenyi.
Ebinnyambye okugaggawala:
Eky’okumenya edduuka ne banziba tekyannemesa kugenda mu maaso na kupatiikana. Obumalirivu mu kye nkola bunnyambye okungaggawaza. Ku kino ngasseeko okukola emikwano egizimba, obuteenyigira mu ng’ambo, okwagaliza abalala ate n’abaana abataano bansindika okukola ennyo okulaba nga baba bulungi.
Ebimu ku byobugagga bwe:
Mu kupatiikana okungi, nazimba emizigo egisoba mu 30 e Busega mu Kitaka Zooni, nnina enkoko ezisukka mu 2,000 era ng’olunaku tukung’aanya ttule z’amagi ezisoba mu 30 nga zino tuzirundira Kabojja mu maka ag’okubiri ate amalala gali Busega.
Mmotoka Kitata gy’avuga
Nnina amaduuka abiri (2) agatunda ebizimbisibwa erimu liri Nateete eddala liri Nalukolongo.
Entalo z’azze alwana:
Engeri gye nali ennyo mu kampeyini za NRM, naweebwa omukisa okulung’amya abavubuka abatali bamu okugeza okusomesa aba bodaboda obutakkiriza kukozesebwa bannabyabufuzi, akatale ke Nateete nali omu ku baakatebenkeza era nga nze nkulira eby’okwerinda mu katale kano. Nali omu ku baleeta Pulezidenti mu katale k’e Busega alyoke abagulire ettaka kwe bagenda okuzimba akatale.
BY’OLINA OKUKOLA OKUFUNA MU NKOKO
Kitata agamba:
1 Engeri gye nnundira awagazi ate nga n’omuddo mungi, tuzikuulira omuddo gwe twongereza ku ccaccu.
2 Enkoko zino nazimanyiiza kuziriisa misana kwokka ekiro tezirya.
Kitata ng’atuuka mu maka ge ag’e Busega Nateete.
3 Ab’oku muliraano mbasaba okunterekera ku mmere eba efisse ng’eno ngikwata ne nzisuuliramu okuzikkuutiriza.
4 Emmere yaazo ngyetabulira, buli kimu nkigula okuva ku ccaccu, obusonko, mukene ate ng’ono ngula mulamba kuba omusekule bamuseera. Bino binnyamba okukekkereza.
5 Ku mmere eno ngattako ebikutta by’amatooke bye nkung’aanya okuva mu bitundu ebitali bimu. Bino tusooka kubisalaasala ne tubyanika. Bwe bikala olwo ne tubisekula ne byongerezebwa mu ccaccu.
6 Kuno nnyongerezaako amazzi nga mangi kuba bw’otoziwa mazzi tezikkuta bulungi.
7 Engeri gye ziri ez’amagi tuziwa akabombo Akaganda akayamba amagi okuba n’enjuba nga ya kyenvu kuba bakasitoma bangi abaagala amagi agafaanana ng’Amaganda.
8 Enkoko we zibeera wansi, nteekawo bukuta bw’emiti mu kifo ky’emwaanyi kuba bikola kye kimu ate si bwa buseere.
9 Emmere tuziwa okusinziira ku nnamba yaazo. Bwe nziwa ennyingi,o nsanga zitaddemu kalimbwe.


text:
Mwattu olukufuumulamu nga nabugi si mufungize, otandika kulowooza nga bwe baakufutyanka era nga bwe baavujjirira omusimbi mu baakola ku musango gwo. Weekotoggera wekka okwebalama obukiiko buno. Bangi bajja ku poliisi nga balaga nga bwe baagula mu butuufu era nti n’abakakiiko bamanyi lwakuba “omugagga” kati yabaguze ne bakyuka.
Olubabuuza oba abakakiiko kuliko eyassaako omukono gwe ne sitampu y’akakiiko nga bakoteka mitwe ekyoleka obuswavu. Olaba bwe batandika olugendo lw’okufiirwa ebyabwe nga badda okutunuulira ebintu endali?
Kiri mu mateeka okugulira mu bakakiiko? Nedda! Naye kikuwa enkizo singa evaayo emberebezi n’emigozoobano nga bwe mugimanyi mu ttaka okwaboobwe. Tegeera ky’ogula, ani akuguza? Alina obuyinza ku ttaka eryo?Abakakiiko bagamba ki? Ate abantu abakulu ku kitundu bo bagamba ki ku nsonga z’ettaka eryo? Mujjukire olugero lw’Ekiganda olutuwabula ffenna; “Ensowera etebuuza yagenda n’omufu mu ntaana!”
Kozesa LC weewale abafere
Mpuliddeyo bangi abatutegeeza nti n’abamu ku bakakiiko bali ba nguzi. Simanyi oba ddala bituufu naye n’abagirya okubeewala mu buguzi tekikuwonya kugwa mu mannyo ga goonya ez’amagulu abiri era ezitambulira ddala ng’abantu.
Obukulu mu kyo bwe buno; owakakiiko amanyi nti singa yeegatta mu mivuyo gy’ettaka, luliba olwo ekitimba ne kimuyoola n’avunaanibwa mu mbuga z’amateeka. Kitegeeza nti ajja kwewala emivuyo egyo, akutegeeze ekituufu naawe owone okudda mu mirerembe gy’ettaka egitubobbya emitwe ensangi zino ate nga gikyeyongera singa tetuddamu buntubulamu ng’eggwanga.
Abantu ba leero emyoyo mitono, ensonyi baazinaaba; ababbi b’ettaka bameruka buli lukya, obukodyo bajja na bupya buli lukya, baagala nnyo okukwata abantu baffe obujega nga bakozesa olukujjukujju babatwalire ku misinde egya yiriyiri balyoke babaguze empewo nga tebakoze kunoonyereza kumala.
Kikuyamba ki okwanguwa ekisusse n’ogwa mu mitego gy’ababbi b’ettaka abacaase ensangi zino? Olugula ettaka eririko enkaayana z’otaalengererawo ebiseera bye wali otaakiriza luli olaba bw’obifiirwa ng’ate n’ettaka okyayinza okulifuuwa mu ng’ombe?
Ensimbi emenya bwetyo okupakasa lwaki efa ttogge olw’okuba wayagala okwebalama aba LC? Eno ye nsonga lwaki okukolera endagaano mu bobukiiko kikulu. Akutemyako oyagala wa mbazzi kukutemera ddala?
Omuwandiisi ye mulung’amya era omwogezi w’ekitongole kya poliisi ekikola ku ttaka mu ggwanga
Email: kaemilian05@yahoo.com


text:
Bwe bakuteerawo ebifaananyi byabwe bombi nga tebakusongedde ku ani y’ani, oyinza okulemwa okwawulako. Kino twakikoze ne tugezesa abantu kkumi. Babiri bokka be baasobodde okubaawula!
Bombi bafaanaganya amannya amazaaliranwa kyokka nga bakyusaamu katono mu mpandiika. Mr. Flavour ye Chinedu Okoli ate Coco Finger ye Moses Okori. Emiziki bombi bakuba ekika kya ‘Dance hall’ omujjudde ebidongo n’amazina, basiba enviiri kumpi ‘sitayiro’ y’emu ate nga n’enzirusi bavuga emmotoka ezeebikkula waggulu.
Oyinza okulowooza nti omu y’adda ku munne anti mu myaka baddiring’ana nga Coco Finger yazaalibwa mu 1982 ate Mr. Flavour wa 1983. Okukola erinnya n’okumanyika mu bantu, bombi kumpi bakituuseeko mu kiseera kye kimu. Flavour okumanyika ennyo mu Nigeria gwali mwaka gwa 2008 bwe yafulumya olutambi lwe ‘Nabania’ ate Coco Finger mu 2009 we yafulumiza ‘Mikono waggulu’.
Mu Uganda, oluyimba ‘Ashawo’ olwa Flavour lukutte abantu omubabiro mu kiseera kye kimu oluyimba lwa Coco Finger olwa ‘My Miss’ we lukwatidde akati e Nigeria. Eno olwa ‘My Miss’ olwa Coco Finger lukubibwa nnyo ku leediyo, ttivvi ne mu bifo ebisanyukirwamu.
Engeri gye bafaanaganya ebintu ebiwerako, kireetedde abantu okutandika okubisala nti bandiba abooluganda kyokka nga tebeemanyi. Teweerabira, leero baakuyimba mu kivvulu kye kimu era ku siteegi y’emu ne Sean Kingston e Lugogo.
Ekyewuunyisa, bombi tebasisinkanangako kyokka Coco Finger yatugambye ku Lwokubiri akawungeezi nti yeesunga lw’anaasisinkana Mr. Flavour banyumyemu. Era ayagala bakoleyo n’oluyimba bombi.
“Eyo gye ntambulira ennaku zino abantu abamu bampita ‘Ashawo’ oluyimba lwa Mr. Flavour. Olwasooka okukiwulira nababuuza lwaki bampita erinnya eryo ne bang’amba nti mbafaananira Mr. Flavour eyaluyimba.
Eky’okumunfaananya si kibi kubanga muyimbi mulungi era n’erinnya alikoze naye nze ndaba nga nnina bingi bye mmusingako....†Coco Finger bwe yeewaanye. Wano we yategeerezza nti akakasa mu kucamula abantu ng’alinnye ku siteegi, Mr. Flavour talina w’amutuuka.
Coco Finger yaleeta amazina ag’okukankana nga bw’amenyeka agayitibwa ‘Vibration dance’. Era kino kye kimu ku bimwawula ku bayimbi abalala. Leero abantu abagenda e lugogo mu Cricket Oval mu kivvulu kya Sean Kingston be banaatwawulira ku bombi, gattako omuyimbi w’olunaku ani asinga obuganzi n’okusanyusa abantu.
Coco Finger kino ky’ekivvulu kye ekisoose ng’ali n’omuyimbi ali ku ddaala ly’ensi yonna. Moses Okori abasinga gwe bamanyi nga Coco Finger yazaalibwa mu 1982. Bakadde be ye Omw. Augustine Otuke n’Omuky. Maimuna Otuke e Ntebe mu Kitooro. Yasomera, Kigungu Pulayimale e Ntebe, Aduku SS mu Apac ne Nsamizi Institute of Social Development e Mpigi era alina dipuloma mu Mbeera z’abantu.
Agamba nti okuva mu buto, ayagala okuyimba era yakutandikira mu siniya ng’ayimba ku mu kkwaaya y’essomero.


text:
kampala
Omuyimbi Eddie Kenzo ng’attunka n’omukazi mu mazina ga Sitamina. Ku Paasika, Eddie Kenzo agenda kubeera Ggaba mu kivvulu Tondeka e Gaba.
BEBE COOL NE EVANS E MAKINDYE Ekibanyi kigenda kugwa n’amenvu ku Prestigie Hotel e Makindye ku Paasika nga ssekawere ‘munene munene’ Bebe Cool attunka ne musaayimuto Chris Evans owa ‘Mulungi’ mu kivvulu kye batuumye ‘Mulungi ku Minzaani’.
Bebe Cool yagambye nti ennaku zino essanyu ly’alina lya mwoki wa gonja oluvannyuma lwa kabiite we Zuena okumuzaalira bbebi n’olwekyo mwetegefu okubakubira emiziki buli muntu akkirize nti abo abamujerega bali ku byabwe.
Bawerekeddwaako Dr. Hilderman ‘Mazongoto’, Chosen ne Walden aba Pressure ya Love, Dan Mugula, Matia Luyima, Mamuli Katumba, Sagala Grace, Sam Mugagga ne Bbandi ye n’abalala bangi.
Okuyingira 10,000/- buli muntu. Ate Chris Evans yagambye nti emiryango bagiggulawo ssaawa nnya kubanga n’ekyemisana kijja kubaayo.
Chris Evans
BUKENYA FOUNDATION LUWEERO:
Omuyimbi Juliana Kanyomozi akulembeddemu bayimbi banne okuli Catherine Kusaasira, Kazibwe Kapo n’abayimbi abalala ne balumba Luweero gye bagenda okukubira emiziki ku Paasika. Bagenda kubeera mu Bukenya Foundation. Okuyingira 5,000/-.
WILLIAM THEATRE E MASAKA:
Bakayimbira Dramactors omuli Charles James Ssenkubuge, Andrew Benon Kibuuka, Leila Kalanzi Kacapizo n’abalala be
baliyo n’omuzannyo gwabwe ‘Majembere’ ogukwata ku mbeera y’ebyobufuzi eri mu ggwanga mu kiseera kino. Ate ku Easter Monday baakubeera mu Ntebe Theatre n’omuzannyo gwe gumu. Okuyingira 10,000/- buli muntu.
FOREST PARK RESORT BEACH E BULOBA
Ku Paasika waliyo endongo etuumiddwa ‘Easter Sunday Kika’. Wajja kubaayo Bobi Wine, Stecia Mayanja, Obsessions, Yoyo, Back to life n’abayimbi abalala bangi. Okuyingira 7,000/- ate abato 2,000/-. Ate ku Easter Monday waliyo Dr. Hilderman Mazongoto, Big Eye, Irene Namatovu, Hindu Asha, Henry Tigan, Chosen ne Walden aba ‘Pressure ya Love’ n’abalala mu kivvulu ‘Easter Monday Kalaso’. Okuyingira 5,000/- ne 2,000/-.
Omusumba Wilson Bugembe agenda kubeera ku Aero Beach e Ntebe ku Easter.
ONE LOVE BEACH BUSAABALA
Ku Mmande ligenda kubeera bbinu ku One Love Beach e Busaabala mu ndongo etuumiddwa ‘Ensasagge’ ng’abayimbi basinsimula emiziki. Bobi Wine ne Fire Base Crew ng’ali wamu ne Nubian Lee, Mickie Wine n’abalala bagenda kuttunka ne Wilson Bugembe, Iryn Namubiru ne Judith Babirye. Abamu banaaba babinuka ng’abalala banyumirwa empaka z’ebikonde, amaato n’omupiira gw’omu musenyu. Bobi Wine yagambye nti okuyingira 5,000/-.
MUNENE munene Bebe Cool olukomyewo mu Amerika n’alabula abamujerega nti ebyo bye balimu bya ppa kubanga ye kati ali ku ffoomu era omuziki agukubira ddala buli muntu n’asiima. Yagambye nti ku Easter Monday agenda kubeera Kiwaatule Recreation Centre ewa Bidandi Ssali mu kivvulu ‘East African Carnival’. Abayimbi okuli Navio, Iryn Namubiru, David Lutalo n’abalala okuva e Kenya ne Tanzania be bagenda okusanyusa abantu. Okuyingira 5,000/- buli muntu.


text:
Kampala
SSEBO BUKEDDE, Abafumbo bangi ennaku zino babakwatira mu bikolwa by’obwenzi nga n’akyasembyeyo
bba yamugabidde musajja munne ne bakola n’endagaano.
Tetugaanye wayinza okubaawo ezikolebwa naye ate tuleme kukozesa bujoozi obususse. Abantu be tulowooza nti tukooye tubawe ku kitiibwa ekisaanidde tuleme ate kubamaliramu ddala ka buntu.
Abantu bano be baba ba taata ne ba maama b’abaana baffe. Kikola bubi abaana bwe bakula nga bazadde baabwe baliko ebibakwatako ebitanyuma kuwulira.
Bwe beesimbawo ku bukulu ababavuganya ebibakwatako ebibalengezza nga bino bye bakozesa okubalemesa. Bwe baba basoma bannaabwe babayeeya nga bazadde baabwe bwe beekoze obusolo ekiyinza okubalemesa okusoma.
N’olwekyo nga tetunneekola bitanyuma tulowooze ku baana be tuzaala kuba bo baba bakyalina olugendo luwanvu olw’obulamu okusinga ffe abakulu abeeweebuula.
Ekirala ggwe aweebudde obufumbo bwammwe osobola okulowooza nti gy’ogenze bijja kuba birungi byereere n’otuuka eyo nga bibi okusinga gy’obadde.
Florence Nakitto, Bbanda - Kampala.


text:
Kampala
SSEBO BUKEDDE, Okumala ebbanga ekitongole ky’amasannyalaze ekya UMEME kiri mu kwetereeza okulaba nga kikola ku magoba agawera.
Abaddukanya ekitongole kino balina ekirowoozo ky’okukissa ku katale abantu batandike okugula emigabo nga be bannannyini kyo.
Olw’okuba basuubira abantu ku banaagula emigabo okuva mu mawanga amalala baalaba nga tulina okuba ne ssente ezisobola okukozesebwa mu mawanga ag’enjawulo. Kino kye kyavuddeko ekirowoozo ky’okwagala okutandika okutusasuza amasannyalaze mu doola.
Enkola eyo nkyamu nnyo. Doola eba ekyukakyuka buli kiseera. Nsaba ekirowoozo muleme kukissa mu nkola kuba tujja kuba tunyunyutibwa nga Bannayuganda.
Leka bali be tuguza batusasule mu ddoola sso si ffe aba wano. Ssente bazeekyusize kuba bakolera wano.
Fred Nkata, Sseguku.


text:
Nkumila Omukwano – Aziz Azion
Verse 1
Nze nkulinze nobula, mukwano gwange nga sikulaba
Okuva bwewandeka wanno, obulamu bwange tebweyagala
Ago amasimu nenkuba, onzikkakanye nga sikufuna
Mumutima nenyolwa, omwagala wange bamuntunte ko
Kubulungo bwoliko, gyoyita osatizza nkumu
Wobeera tonadda, obulamu bwange tebweyagala
Nkumil’omukwano, honey nange nkwekumire
Chorus
Nkumil’omukwano mama, mpulira mbule okwejussa
Wadde abalabe eyo bangyi, abakulimbalimba bo sibesigwa
Nitutiye mapenzi baby, sigya kujuzza
Katiwamuna nuyo mapenzi wotesiyowakweli
Verse 2
Tolowoza nti bulimba, mwana wattu nga wa sesera
Wandag’omukwano, ogwekimemete nenzigwamu
Omukwano bwegutyo, okwagal’omuntu guba mutima
Abamu betulab’eyo, bwayagal’omuntu aba tamwagala
Afakimu kukumanya, nga bwewatondwa nga gwe tomulaba
Nze nzijja mwabo, love yange yo yalubelera…
(Chorus)
Verse 3
Wobula wendi ntabuka ntawa, nendowoza ku gayaye agakutwala
Nsubiza bambi toliba mubanda, nobuuka wo nago negakutwala
Wampagula mukwano labayo, lwesiri nawe siberamu ndasi
Oli mulungi osanide, empisa zo zisaana nze, katino tambula obasalize
Abateesi kibanugune, abasubira okutwawula baabi…
Bridge
Songea mpenzi, yeah… yeah…
Yegwe wange, yeah… yeah…
X2
(Chorus) X2
LIKE THESE LYRICS?
THEN PLAY THE SONG!
Posted on June 25, 2012, in RnB and tagged aziz azion, aziz azion lyrics, lyrics, music, nkumila omukwano lyrics, rnb, uganda, ugandan lyrics, ugandan music. Bookmark the permalink. Leave a Comment.


text:
Kampala
ABAKUNGU b’ennaku zino balina omukisa ogw’okuba nti Museveni takozesezza tteeka lya Idi Amin erigamba nti atunuza mukama we ng’omusiru agobwa bugobwa ku mulimu! Omukungu wa Gavumenti eyaakafa Andrew Adimola ye yasooka okugobwa ku mulimu olw’okutunuza mukama we ng’omusiru.
Mukama we yali Brig. Kili eyali minisita w’ebyenjigiriza. Kili yagenda mu lukiiko lwa baminisita olwali lukubirizibwa Amin ne yeeteteggula ng’ayanjula ebibuguumiriza bye yali akoze eby’okusitula omutindo gw’ebyenjigiriza mu ggwanga.
Adimola eyali omuwandiisi ow’enkalakkalira mu minisitule y’ebyenjigiriza ebyali byanjuddwa mukama we, ye yabivvoola buvvoozi, n’agamba nti Kili yali ssemugayaavu, era yali alimba bulimbi nga talina kyamagezi kye yali akozeewo.
Amin yalagira Kili yennyonnyoleko, era naye kwe kuggumiza nti “ PS wange andese mu bbanga era antunuzza ng’omusiru”. Omusango Amin yagusala ng’agamba nti “Ssaagalira ddala mukozi atunuza mukama we ng’omusiru era Adimola nkugobye”.
Era okuva olwo kwali kuzza gwannaggomola abakungu okutunuza bannaabwe ng’abasiru. Era bwe kityo abakungu baatandika okukola ebya mbyone ne wabulawo ababaatuukiriza oba okubaanika. Wabula Adimola w’afi iridde nga mangi ku mateeka ga Amin gadibiziddwa, era ng’abakungu baddembe okwatuukiriza ebikolebero ebikoleddwa bannaabwe.
Jjo lyabalamu wano, abakungu mu kibiina kya NRM baawemukidde munnaabwe Alintuma Nsambu, ne balinnya akadaala ka DP, ne balonkoma ebikolobero bye yakola Buganda, era okugenda okukkakkana nga bamummisizza obululu.
Era kati bannamwatulira bataamye, kasanga mukungu munne ng’asitamye mpozzi nga anaatulamu matuule, naye bw’atagatuulamu aba ayolekedde okulaalaasibwa atunuzibwe ng’omusiru. Ku mulembe nga guno abakungu mwe baliiridde ennyo enguzi, ne babba n’ensimbi za Gavumenti okuzoogoloza, singa etteeka lya Amin erikugira abakozi b’ebyeffujjo okwatuukirizibwa, ggwe wamma ababbi baalituuse n’okutubbako obukoowekoowe ku maaso nga bakisiddwa tetubamanyi
Era awo Ddwaddwaddwa Mumansa we nkikinalira ne mbuuza nti obanga amateeka ga Amin tegakyaliwo, mukola ki okwatuukkiriza ebikolobero byonna ababbi bye bakoze mu Gavumenti? Ffe be mwagala okutunuza ng’abasiru? Kitalo!


text:
Bya Mumansa
Bagamba nti “omukalukalu taggya busera” anti bwe bumwokya akikinaza bukikinaza mumwa n’asiiyiriza nga bw’agamba nti “otyo, bunjokezza we njagala.”
N’abakiise mu lukiiko olufuga ekibuga Kampala, kati bali mu kusiiyiriza nga bagamba nti kidandala yabookezza we baagala era kati bamukkirizza nti ye mumyuka wa Loodi Meeya wa Kampala.
Wabula eky’okusaalirwa ababaka bano kibatwalidde omwaka mulamba nga batitibana ne kidandala aleme kubookya.
Ebbanga eryo lyonna emirimu gy’ekibuga gisannyaladde nga beepampalise ku kulwana olutalo lwe batayinza kuwangula olw’okusimbira kidandala ekkuuli bamusuuze obumyuka bwa Loodi Meeya Erias Lukwago bwe yamwambaza.
Olutalo olwo babadde tebasobola kuluwangula kubanga etteeka olukiiko lwabwe kwe lutambulira likirambika bulungi nti Loodi Meeya ye yeerondera omumyuka we era bwatyo nga ye Lukwago yeerondera kidandala.
Naye ate n’amateeka agatambulirako olukiiko luno nago gatuuse okulongoosaamu. Wateekwa okubaawo ekikolebwa ku babaka aboonoonera ebiseera mu kulwana entalo ze bataawangule.
Eky’ababaka abo okumala okulemererwa olwo ne bakikinaza emimwa ne basiiyiriza nga bawoza “kidandala atwokezza we twagala” ekyo kyokka tekimala.
Kubanga ababaka ab’engeri eyo bwe bataakangavvulwe, olukiiko olufuga ekibuga ekikulu eky’eggwanga, lujja kufuulibwa nga ekidandali, abantu mwe batuula ne beekola ebitajja nsa, awatali abakuba ku mukono.
Ate ne nnankulu wa Kampala, Jennifer Musisi, asaanye okwongera okwegendereza olukiiko lwe (lulwe oba lwa Lukwago?) Luleme kumukozesa oba okumwogeza ebitajja nsa.
Baamwogeza nalayira nga bwatagenda kusasula Kidandala musaala gwa bumyuka bwa Loodi Meeya. Kati Kidandali afiirwa ki bwe kiba nga Musisi yayogera bya ppaaa nga kati agenda kumusasula omusaala gwa mwaka mulamba gw’amaze ng’amwegaanyagaanya?
Omuganda amagezi akuwa ga buwa; Bw’omegga ate tolumanga. Abaloodi Lukwago ne Kidandala oba mumezze ate temuluma.
Mwanguwe okubudaabuda be mumezze mubawonye okudda mu kusiiyiriza, mutabagane emirimu gy’ekibuga gitambule kinnawadda.
N’abakiise b’olukiiko lwa Kampala basaanye okwewala okulwanyisibwa entalo ezitali zaabwe era ze bataawangule, gamba ng’ezo ez’okugugulana ne Kidandala okumusubya obumyuka bwa Loodi Meeya.
Togayiranga Magala mu ddiba kubanga ayinza okumuggyayo n’akufuukira ssebukuule. Ne Kidandala yandifuuka ssebukuule mu mirimu gy’ekibuga Kampala singa anaatabaganya Loodi Meeya ne Dayirekita Jennifer ne bakolaganira wamu olw’okukulaakulanya ekibuga kyaffe.
Era awo Ddwaddwaddwa Mumaansa we nkikinalira ne mbuuza nti lwaki ab’oluliiko lwa Kampala mubadde mugayira Magala mu ddiba? Temukimanyi nti Kidandala y’ayinza okukkakkanya Lukwago n’atadwadwalikana singa Jennifer aba amuziimudde?


text:
Kampala
Abayizi ba nassale mu Shamar Junior Academy e Kyengera nga basoma.
Bya Hafswa Nankanja
‘SSAAWA bwe ziwera omukaaga,…..kituufu okuddayo ewaffe,….ttica y’asookayo wabweru,... abaana ne tugoberera....
Kano ke kamu ku buyimba obwayimbibwanga abaana ba nassale buli lwe zaaweranga essaawa 6.00 ez’omu ttuntu. Baayimbanga n'essanyu nga beesunga okuddayo eka basisinkane bazadde baabwe.
Wabula, abaana ba leero osanga batono ddala abamanyi akayimba kano olw'ensonga nti amasomero agasinga kati abaana ba nassale gabata ku ssaawa 10.00, 11.00 n’okudda waggulu era abazadde abamu babanonayo nga buzibye!
Ensomesa y’edda
Edda ng'omwana atuuka ku ssomero ku ssaawa nga 2.00. Olwatuukanga nga bakola duyiro (P.E) oluvannyuma ne bayingira ebibiina ng'obwongo bwonna buzuukuse. Bwe baavanga mu bbuleeke, lyalinga tteeka buli mwana okugalamiza omutwe ku mmeeza oba foomu kw’atuula n'awummulako waakiri eddakiika nga 15.
Olwazuukukanga, nga buli mwana aweebwa ebbeetu okubuuza omusomesa ekibuuzo ky’ayagala ne bwe kiba nga tekikwata ku bye baasomye. Omwana wa nassale nga tekikwetaagisa kumupiika bintu mu kitabo mbu abikolere eka kubanga abasomesa baalaba nga kino kiyinza okubaleetera okwetamwa okusoma. N’ebitabo baabisalangamu, omwana n’alemwa kutya ttabo ddene.
Ebitabo byalekebwanga ku ssomero, nga kizibu okusanga omwana asitudde ensawo y'ebitabo ng'adda eka.
Ebikyuse
Wabula kati bino byonna byafuuka lufumo olw’okuvuganya okweyongedde mu masomero era abaana babapiika ebyokukola buli lunaku era n’aba nassale batwala ebitabbo ebinene (96 pages) ekitaaliwo edda. Abasomesa abamu bagamba nti omwana okusobola okuvuganya obulungi, owa nassale alina kusoma ppaka ku ssaawa 10.00 ate aba Top Class tebeebakako nga bavudde mu bbuleeke mbu obudde tebubamala.
Omwana kati azuukuka ku ssaawa 11.00 anti amasomero gaagala ssaawa okuwera 1.00 ng’abaana bonna bayingidde essomero. Batuukira mu kukola ‘Morning work’ era olutuuka ng’abakirawo ekkalaamu n’ekitabo!
Ng’oggyeeko eky’okuddayo eka ekikeerezi, abasomesa batikka abaana bano eby’okukola mu bitabo ng’ate balina okudda nga babimalirizza era n’omuzadde alina okussaako omukono okukakasa nti omwana emirimu agikoze!
Minisitule etiisizza okubakangavvula
Wabula Mr. Tonny Mukasa Lusambu amyuka avunaanyizibwa ku misomo gy’abaana abali mu pulayimale mu kitongole ky’ebyenjigiriza, agamba nti obwo buba butali butendeke era amasomero gabikola mu bukyamu.
“Abaana bagenda ku ssomero mu nassale kuyiga bintu bisatu;
Enkolagana n’engeri y’okweyisaamu mu bannaabwe, okuyiga empisa za kaabuyonjo n’okuzannya nga tebeetuusizzaako bulabe.
Omwaana alina okutandika okuwandiika n’okusoma okw’ekika ekyo nga wa myaka mukaaga kubanga obwongo buba bukuze ng’asobola okwawula ebimusomeseddwa “ Mr. Mukasa bw’agamba.
Agattako nti eno y’emu ku nsonga lwaki omwana ayita bulungi kyokka nga tasobola kuteeka by’asomye mu nkola olwokuba obwongo bwe bwali tebunnakula kutereka bimusomeseddwa okumala ebbanga eddene. Abaana nga bano ebintu babikwata kaseera nga bwe balwawo bivaamu mu mitwe.
Mr. Mukasa agamba nti omwana wa nassale alina talina kukeera ssaawa 2.00 ate alina kuteebwa ssaawa 6.00, abazisussa bamenya mateeka era ekitongole ky’ebyenjigiriza nga kikolagana ne zidisitulikiti ezivunaanyizibwa ku kuwa amasomero layisinsi, kiri ku kaweefube wa kuggala amasomero agalwisa abaana bano ku ssomero n’okubaggyako layisinsi.
“Omwana tateekeddwa kutwala kintu kyonna mu kitabo mbu kya ‘home work,’ Mukasa bwe yakubidde.


text:
Ebyemizannyo
OBUTAFAANANA Barbie eyateeka tatu ya bba, Bobi Wine, ku mubiri gwe, Fabian Derrick Kizito munnayuganda agucangira e Budaaki, alinako mannya ga nnyina eyamusikiriza okusamba omupiira. Yanyumizzaamu ne WILLIAMS DAVID KIBANGA;
MU Uganda nnamalamu emyaka 6 gyokka nga mmange Rita Nantongo tannantwala Budaaki gy'alina obutuuze.
Ku myaka 21 gye nnina, kitange naakamulabako emirundi egitasukka 4 oluvannyuma lw'okwawukana ne mmange nga ndi muto era ye abeera Bungereza. Kati ne bwe mmusanga ku kkubo, mmulaba ng'omuntu owa bulijjo era mmange ye buli kimu mu bulamu bwange.
Ntandika omupiira;
Nali simanyi nti nnina ekitone mu mupiira wabula lumu, taata wa mukwano gwange yatusanga tuzannya n'ankasukira omupiira n'ang'amba ngumusambire. Yangamba ngusibe ndyoke ngusambe kye nakola. Bwe twava awo, yangulira mijoozi n'antegeeza nti "Genda ozannye omupiira mutabani,".
Ku myaka 13, ttiimu z'oku kyalo zaatandika okumperereza ate nga ndi wa 14, akademi y'abali wansi w'emyaka 14 e Budaaki yantwala ensomese omupiira. Nneegatta ku Excelsior ey'ekibinja kya babinywera mu Budaaki nga ndi wa myaka 17.
Mu 2008, nalwala akakongovvule ne nzira ku ndiri okumala emyezi mukaaga. Naddamu okuzannya naye waayita mbale ate ne nziramu ne mmenyeka era ku kakongovvule. Nawulira bubi ne ndayira obutadda mu kisaawe kyokka nga nnaakafuna omudaali gw'omuzannyi omupya asinze ku banne.
Oluvannyuma naddamu okuguzannya mu ttiimu y'ekyalo eya DCV. Nneegatta ku Doto FC gye nava okwegatta ku BVCB. Nneegatta ku Leonidas naye tebanzikiriza kuzannya okutuusa sizoni eno era nsuubira okufuna ttiimu ey'amaanyi mu Budaaki egenda okunkansa.
Fabian Kizito
Maama zaabu;
Sifunanga ku mukwano gwa taata era mmange ye mukwano gwange asinga gwe nnyumiza buli kimu. Tatu gye nnina ku mukono ya mannya ga maama gwe njagala mbeera naye obudde bwonna. Nasooka kwagala nkuguke mu kuvuga ennyonyi naye maama ng'ayagala mbeere musambi wa mupiira era kati ntambulira mu kirooto kya mmange ekimpa essanyu.
Obudde obw'eddembe;
Nnyumirwa nnyo endongo n'okulaba ffirimu. Kuno ngattako okukola soopingi n'okukyalira ku mikwano gyange. Okumanya nnyumirwa soopingi, nagulira mukyala wange mmotoka ya Euro 160,000 (mu za Uganda 502, 400,000/-) ey'ekika kya BMW X 6. Essaawa ey'oku mukono gwanga nagigula Euro 2300 ( mu za Uganda 7,2220.000/-).
Ebimpoomera;.
E Budaaki, omuceere n'amakulooni binkolera ate wano sifunanga kimpoomera nga nkoko ku muceere.
Nsoma diguli esooka mu by'obutale n'empuliziganya (Marketing and Communications) mu yunivasite ya Rotterdam.
Nsobola okwogera ennimi 4; Olusipaana, Oludaaki, Olungereza n'Oluganda wadde lukutufukutufu.
Nneegatta ku Cranes
Omwaka oguwedde, omutendesi wa Cranes, Bobby Williamson yantegeeza nti ayagala nneegatte ku Cranes era nti wabaddewo abagoberera enzannya yange. Nasanyuka, era ku mupiira gwange ogwasooka nga tuzannya Misiri ogw'omukwano nateeba ggoolo wadde baatuwangula ku 2-1.
Mu myaka etaano;
Nneesunga okulaba Uganda mu kikopo kya Afrika era kino kinsuza ntunula. Nduubirira kuzannyirako mu emu ku liigi ezisinga amaanyi mu nsi yonna naddala eya Bungereza ne Spain ate mbeere omuteebi owoomutawaana mu nsi yonna.
Budaaki;
E Budaaki omupiira gulimu ensimbi era ezimu ku ssente ze nagulamu ennyumba yange (euro 240,000) naziggya mu ndiba. Ndi muwagizi wa Barcelona wadde nsinga kwegomba Cristiano Ronaldo ne Didier Drogba.


text:
Abazannyi ba Cranes bali mu kutendekebwa okw’amaanyi nga beetegekera emipiira egya kaasammeeme gye balina okuzannya mu mwezi gwa June. Richard Mugerwa akuleetedde emisono gy’enviiri gye bazze nagyo ne ssente ze basaasaanya okuzikola.
Tony Mawejje: Muwuwuttanyi wa Cranes azannya ogw’ensimbi mu Iceland. Ekika ky’enviiri ky’asiba kye bayita ‘crazy dreads’. Kino kiri wakati wa 70,000/- ne 80,000/- mu saluuni ezimu mu Kampala. Tezissibwaamu biviiri era bazikozesa kyangwe.
Godfrey Walusimbi: Muzibizi wa Bunnamwaya ne Cranes. Agamba nti akaviiri ke akassaamu 50,000/- buli luvannyumalwa wiiki bbiri. Nga zino azisaasaanyiza mu kugula bizigo by’azissaamu.
Mike Sserumaga: Muwuwuttanyi wa St. George omu ku basuubirwa okutandika ku Cranes. Omusono gw’enviiri ze gwe bayita ‘Benny D’ ekiva ku musono omuyimbi DJ Benny D gwe yakolanga ng’okuzikola mu Kampala, kikwetaagisa ssente eziri wakati we 10,000/ ne 30,000/- .
Patrick OChan (ku ddyo): Muwuwuttanyi azannya ogw’ensimbi mu TP Mazembe. Omusono gw’enviiri ze guli wakati wa 40,000/- ne 60,000/-.
Robert Sentongo: Muteebi mu Cranes ne URA. Agamba nti enviiri ze kye kintu ky’asinga okwenyumiririzaamu era tamala gaziwa buli muntu kuzisiba. Buli wiiki azoonoonerako 80,000/- nga kuno kw’otadde n’ez’ebizigo. Azisibira Ntinda. Yazikoppa Denmark bwe yali agenze okuzannya omupiira ogwensimbi.
Edward SSali: Muzibizi wa Cranes ne Bunnamwaya, agamba nti okumuyoyoota omutwe kimumalako 70,000/- buli luvannyumalwa wiiki ssatu nga zino azigulamu ebizigo n’okuzinaazaamu.Azikolera Katwe.
Tonny Odur: Enviiri asala musono gwa Marine. Agamba nti zimutwalako 6,000/- buli wiiki era nga azisalira Makindye.
Hamis Diego Kiiza: Muteebi wa Yanga e Tanzania. Bw’abeera mu Uganda, enviiri azisalira ku Shoprite era nga bamugyako mitwalo etaano. Agamba nti ayagala nnyo ebintu ebya kiraasi.
Hamza Muwonge ye yeesalira Shaurin ng’eri wakati 6,000/- ne 10,000/-.
Dan Wagaluka: Muwuwuttanyi wa APR eya Rwanda. Enviiri kati akola kika kya ‘crazy dreads’. Zino ziri wakati wa 60,000/- ne 70,000/-.
Gye buvuddeko, Wagakula yakolanga Afro-kick nazo eziri mu bbeeyi y’emu.
Martin Kayongo Mutumba:
Muwuwuttanyi asuubirwa okuyiiyiza Cranes bw’eneeba ettunka ne Angola, Senegal ne Congo Brazzaville. Enviiri z’asiba ze bayita Afro- kick. Mu saluuni z’omu Kampala bazikolera wakati wa 60,000/- ne 70,000/-.
Hamis Diego Kiiza:
Muteebi wa Yanga e Tanzania. Bw’abeera mu Uganda, enviiri azisalira ku Shoprite era nga bamugyako mitwalo etaano. Agamba nti ayagala nnyo ebintu ebya kiraasi.
Charles Pogey:
Ono muzannyi wa ttiimu ya Proline. Akaviiri ke akassaamu 20,000/- buli wiiki nga zino zigenda ku bizigo n’okukaddaa-biriza. Akasalira ku Shoprite.
Hassan Wasswa (gwe baweese):
Muzibizi atera n’okuzannya ng’omuwuwuttanyi.
Enviiri ze okuzisiba mu saluuni z’omu Kampala, zikwetaagisa wakati wa 150,000/ ne 200,000/- ate nga n’okuzikuuma nga ziri ku mutindo, olina okugulira ebizigo ebiri wakati wa 50,000/- ne 70,000/-.
Hamis Diego Kiiza: Muteebi wa Yanga e Tanzania. Bw’abeera mu Uganda, enviiri azisalira ku Shoprite era nga bamugyako mitwalo etaano. Agamba nti ayagala nnyo ebintu ebya kiraasi.
Sula Matovu: Muwuwuttanyi wa St. George mu Ethiopia. Akaviiri ke akasalira ku Hotel Equatorial buli lw’aba mu Uganda ku saluuni gye bayita Hair Creations. Wabula agamba nti ssente ze bamuggyako zisinziira ku nviiri ne bungi bw’aba ayagadde okumuggyako. Ziri wakati wa 10,000/- ne 20,000/-.
Nicolas Wadada (mu katono): Muzibizi wa Bunnamwaya era y’omu ku bazannyira ttiimu y’eggwanga ey’abali wansi w’emyaka 20. Akaviiri ke akassaamu 30,000/- buli wiiki.